Datuk antara 9 ditahan reman kes rasuah berkait badan automotif

Suruhanjaya Pencegahan Rasuah Malaysia (SPRM) menahan reman sembilan individu termasuk seorang bergelar Datuk bagi membantu siasatan berhubung projek RM85 juta membabitkan sebuah institut berkaitan automotif di negara ini.Menurut sumber SPRM, kesemua mereka ditahan petang semalam di ibu pejabat SPRM di Putrajaya.Ia turut berkata suspek terdiri dari empat pemilik syarikat, seorang penasihat perubatan, akauntan, pengarah syarikat, ketua eksekutif dan ketua pegawai operasi.Perintah reman antara tiga hingga enam hari bermula hari ini dikeluarkan oleh Mahkamah Majistret Putrajaya.Sumber berkata, dua suspek lelaki yang direman selama enam hari itu dipercayai meminta dan menerima suapan lebih RM14.9 juta daripada tiga lagi suspek sebagai balasan bagi membantu syarikat milik mereka mendapat geran menerusi tiga syarikat lain antara tahun 2018 hingga 2020.Sementara itu, ketika dihubungi, Pengarah Kanan Bahagian Operasi Khas SPRM, Tan Kang Sai turut mengesahkan tangkapan dan reman tersebut.Beliau berkata, kesemua suspek ditahan mengikut Seksyen 17(a) Akta SPRM 2009.


2,018 kes baru Covid-19, ketiga tertinggi pernah dicatatkan

Sebanyak 2,018 kes baru Covid-19 dikesan hari ini termasuk tujuh jangkitan import, menjadikan angka keseluruhan penularan dalam negara berjumlah 95,327 kata Ketua Pengarah Kesihatan Dr Noor Hisham Abdullah.Katanya, sebanyak 1,084 pesakit pulih dan dibenarkan pulang, menjadikan jumlah keseluruhan angka sembuh 78,393 kes atau 82.2%.“Selangor kekal mencatatkan kes harian tertinggi iaitu sebanyak 1,204 kes diikuti Johor 278 kes dan Sabah 247 kes,” katanya dalam sidang media harian.Katanya, kes aktif dengan kebolehjangkitan pula berjumlah 16,496 kes.“Daripada jumlah itu 109 pesakit di tempatkan di Unit Rawatan Rapi termasuk 55 memerlukan bantuan alat pernafasan,” katanya.Dukacita dimaklumkan terdapat satu lagi kematian dilaporkan, menjadikan jumlah mangsa yang maut meningkat kepada 438 orang.


Generasi ketiga semua kaum Sarawak perlu masuk dalam takrifan ‘peribumi’, kata DAP

Pengerusi DAP Sarawak Chong Chieng Jen mencadangkan senarai baru yang akan dibentangkan di Dewan Undangan Negeri (DUN) memasukkan generasi ketiga daripada mana-mana kaum ke dalam takrifan peribumi negeri itu.Bercakap pada sidang media di Kuching hari ini, Chong berkata ia adalah demi memastikan perlembagaan negeri tetap mengangkat prinsip yang inklusif.Beliau turut berkata takrifan perkataan “peribumi” dalam Rang Undang-Undang Tafsiran (Pindaan) 2022 tidak sepatutnya mendiskriminasi atau membeza-bezakan sebarang kaum.“Cadangan pindaan saya ini juga turut terpakai kepada generasi ketiga Cina, India atau mana-mana kaum – generasi ketiga Sarawak harus dianggap sebagai peribumi negeri.“Klausa 2 RUU itu perlu dipinda dengan memasukkan perkataan Cina, India atau mana-mana kaum yang tidak disebut di dalam senarai itu dan individu daripada mana-mana kaum yang lahir di Sarawak dan mereka mempunyai ibu bapa kandung atau salah seorang daripadanya lahir di Sarawak,” katanya sambil menambah akan membangkitkan perkara itu dalam perbahasan DUN esok.Cadangan Chong itu tampil susulan pindaan empat perkara dalam Perlembagaan Persekutuan berkait hak-hak Sabah dan Sarawak di mana semua ahli Parlimen sebulat suara meluluskannya di Dewan Rakyat pada 14 Disember lalu.Ia juga dijadualkan akan berkuat kuasa pada 11 Februari depan.Pindaan Perlembagaan itu termasuk senarai negeri-negeri persekutuan dalam Klausa 2 Perkara 1: takrifan persekutuan dan takrifan baru Hari Malaysia dalam Klausa 2 Perkara 160; kaum-kaum peribumi Sarawak dalam Klausa (6)(a) Perkara 161A dan membuang Klausa 7 dalam Perkara 161A.Sebelum ini, takrifan kumpulan etnik yang dianggap sebagai peribumi Sarawak dalam Perkara 161A Perlembagaan menyenaraikan 28 kumpulan sebagai peribumi negeri itu.Peribumi Sarawak dianggap sebagai warganegara yang tergolong dalam kumpulan etnik atau etnik campuran yang berasal daripada kumpulan-kumpulan etnik itu secara ekslusif.Pindaan-pindaan tersebut memberikan kuasa kepada Sarawak untuk memutuskan takrifan “peribumi” atau bumiputera menerusi undang-undang dan perlembagaannya.RUU baru Sarawak yang mahu meminda Ordinan Tafsiran 2005, adalah antara salah satu dari lima yang akan dibentangkan dalam siding khas DUN Sarawak bermula esok.RUU baru itu juga akan menggantikan senarai yang ada dalam ordinan itu dengan senarai baru yang akan menambah beberapa lagi kaum yang dianggap sebagai peribumi Sarawak.Senarai baru itu diletakkan di bawah Seksyen 3 Ordinan Tafsiran (Pindaan) 2022 di mana ia memasukkan 31 kaum yang merupakan peribumi Sarawak termasuk Bidayuh, Dayak Darat, Bukitan, Bisayah, Dusun, Iban atau Dayak Laut, Kadayan, Kelabit, Kayan, Kenyah (termasuk Sabup dan Sipeng), Kajang (termasuk Sekapan, Kejaman, Lahanan, Punan, Tanjong dan Kanowit), Lugat, Lisum, Melayu, Melanau, Murut atau Lun Bawang, Penan, Sian, Tagal, Tabun, Ukit dan mana-mana campuran kaum-kaum ini.Ia juga akan turut memasukkan seseorang warganegara dan anak kandung daripada ibu bapa yang berasal daripada kaum peribumi Sarawak dan sesiapa yang memenuhi syarat yang diletakkan oleh Kabinet Sarawak bagi pengiktirafan seseorang sebagai peribumi negeri.


Washington haramkan senjata separa automatik

Jay Inslee, gabenor negeri Washington di Amerika Syarikat (AS) pada Selasa menandatangani undang-undang untuk mengharamkan berpuluh-puluh jenis senapang separa automatik.
Rang undang-undang itu melarang penjualan, pemindahan, pengedaran, pembuatan dan import 62 model senjata api yang ditakrifkan sebagai "senjata serangan", termasuk AR-15, AK-47 dan senapang berkuasa tinggi serupa yang telah digunakan untuk melakukan tembakan rambang di seluruh Amerika Syarikat.
"Senjata perang, senjata serangan, tidak mempunyai sebab selain untuk pembunuhan ramai orang," kata Inslee pada majlis menandatangani perjanjian itu. Tujuan mereka hanyalah untuk membunuh manusia secepat mungkin dalam bilangan yang banyak,” katanya.
Undang-undang itu berkuat kuasa serta-merta selepas ditandatangani oleh Inslee.
Inslee turut menandatangani undang-undang bagi dua lagi langkah kawalan ke atas senjata api utama lain termasuk tempoh menunggu 10 hari untuk pembelian senjata api dan rang undang-undang yang mempertanggungjawabkan pembuat senjata ke atas penjualan secara cuai.
Tiga rang undang-undang senjata api itu diluluskan sebahagian besar menerusi undi parti, dengan Republikan menentang manakala kebanyakan Demokrat mengundi menyokong, lapor Xinhua memetik laporan The Seattle Times.
Majlis menandatangani perjanjian itu berlangsung di Capitol, yang ditutup kepada orang ramai pada pagi Selasa atas kebimbangan mengenai keselamatan.
Washington menyertai sembilan negeri lain, termasuk California, Illinois, New York, Massachusetts, dan New Jersey, serta District of Columbia, yang telah mengharamkan AR-15 dan senjata serupa, menurut Pusat Undang-undang Giffords.


Biar rakyat tentukan kerajaan, bukan elit terkait rasuah

Malaysia terpaksa berdepan krisis politik yang tidak perlu pada ketika ini.Ia merupakan krisis yang perlu diselesaikan segera jika aktor-aktor politik sama ada di luar atau di dalam Parlimen melaksanakan moratorium untuk tidak sibuk bermain politik kuasa.Sebaliknya, mereka semua harus menumpukan kepada usaha menyelesaikan masalah kesihatan dan krisis ekonomi.Politik yang mahu menggulingkan parti atau pemimpin bagi menggantikan kerajaan hari ini melalui manipulasi dan langkah politik seharusnya dihentikan serta-merta.Disebabkan situasi buruk yang kita hadapi sekarang ini, kita seharusnya membenarkan rakyat – dan hanya rakyat sahaja – untuk mengubah kerajaan.Kerana itulah apa yang sepatutnya berlaku dalam demokrasi sebenar.Biar rakyat tentukan siapa yang patut menubuhkan kerajaan selepas kita dapat mengawal krisis berkembar itu.Apabila krisis itu tidak lagi mengancam negara kita, maka kita boleh bersedia untuk mengadakan pilihan raya umum.Terdapat sebab-sebab kuat mengapa rakyat secara keseluruhannya harus memutuskan persoalan penting mengenai siapa yang harus membentuk kerajaan seterusnya.Pertama, akar kepada krisis politik yang berlaku ketika ini adalah kesan rasuah terhadap Umno dan masyarakat.Sebilangan pemimpin Umno dikatakan bimbang akan disabitkan dengan jenayah rasuah dan perlu menghabiskan masa beberapa tahun dalam penjara.Kerana itu, mereka berharap golongan elit baru yang berkuasa dapat membuka jalan untuk membebaskan mereka, disebabkan itu mereka berusaha bersungguh untuk menukar rejim.Mereka lupa perbuatan mengganggu proses kehakiman akan merosakkan pegangan moral masyarakat kita.Kedua, sudah tentu ia berkaitan dengan rasuah elit politik dalam skandal 1MDB yang bukan hanya melibatkan elit Umno tetapi juga elit-elit nasional dan rakan-rakan warga asing mereka yang memiliki kepentingan peribadi di mana elit-elit politik itu dapat lindungi.Untuk melaksanakannya, perubahan dalam kepemimpinan politik perlu dicapai dengan permainan kerusi di Parlimen.Ketiga, kemungkinan unsur asing dari luar turut terlibat dalam permainan ini di mana ia melibatkan permainan lebih besar dan kompleks dari sudut geopolitik berkait dengan aktor-aktor global berkuasa yang cuba memperluaskan hegemoni global mereka.Sekiranya watak-watak ini yang sekian lama menganggu politik kita melalui proksi-proksi mereka seperti yang diakui sendiri secara terbuka selepas Pilihan Raya Umum 2018, maka mengapa kita hairan jika mereka terus aktif memperluaskan agenda mereka melalui krisis politik ciptaan mereka seperti yang kita lihat padahari ini?Pertaruhan kali ini sangat tinggi, rakyat Malaysia tidak boleh membiarkan sekumpulan kecil yang mempunyai kepentingan sendiri untuk membentuk masa depan kita.Inilah sebabnya mengapa krisis politik yang kita hadapi ketika ini, bukan hanya persoalan menentukan nasib seorang individu.Kita sebetulnya sedang berdepan penentuan nasib seluruh anak bangsa.Chandra Muzaffar adalah aktivis sosial dan ahli akademik.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Polis Selangor nafi kasari tahanan kes tembak di Banting

Polis Selangor menafikan bertindak kasar terhadap 29 orang tahanan satu kes tembakan sebelum memasuki kamar mahkamah untuk mendapatkan perintah reman semalam.Ini susulan tular satu video di media sosial yang menunjukkan sekumpulan tahanan lokap memakai baju oren merayu dan meminta pertolongan di ruang bangunan mahkamah.Manakala, kelihatan beberapa anggota polis mengarahkan mereka untuk bangun berdiri dalam kadar segera.Klip video berdurasi 2 minit 20 saat itu dikongsikan pengguna Twitter, @apizzahoe turut memperlihatkan seorang lelaki berpakaian tidak formal mengasari tahanan di bahagian kepala yang sedang terbaring di lantai sebelum mengheret tahanan yang bergari ke kamar mahkamah.Bagaimanapun Ketua Polis Selangor Noor Azam Jamaludin menegaskan tiada sebarang unsur keganasan yang dilakukan oleh anggotanya dalam proses mendapatkan reman para suspek kes tembakan di hadapan Sekolah Menengah Kebangsaan (SMK) Telok Datok, Banting, September lalu.“Dalam klip itu saya tidak nampak tahanan dipukul pun,” katanya kepada MalaysiaNow.Difahamkan, kejadian tersebut berlaku di sebuah mahkamah majistret di Selangor, pagi semalam.Sehingga kini, video tersebut masih mengundang reaksi pengguna internet mengatakan kejadian “police brutality” (keganasan polis) bukan sahaja berlaku di negara-negara luar tetapi di dalam negara sendiri.“Dalam klip itu saya tidak nampak tahanan dipukul pun,” katanya kepada MalaysiaNow.Pada 25 September lalu, media melaporkan sekurang-kurangnya tiga pelajar cedera selepas dirempuh kereta dinaiki dua lelaki yang cedera akibat terkena tembakan dalam kejadian di hadapan sekolah itu pada tengah hari.Dua lelaki terbabit dipercayai ditembak dua individu yang menaiki sebuah motorsikal. Mangsa yang cedera terkena tembakan itu adalah seorang pengawal peribadi dan majikannya.Dalam pada itu, Noor Azam enggan mengulas apabila ditanya mengenai pematuhan prosedur operasi standard (SOP) Covid-19 yang menunjukkan tahanan diletakkan di ruang menunggu yang sempit sebelum dipanggil bagi mendapatkan perintah reman.tw: POLICE BRUTALITYThis happened JUST TODAY29 men were wrongfully captured by police who claimed that they were suspects to a shooting in front of a school in Banting. The men were brought to court and the court ruled that ALL of them were- pic.twitter.com/mzoqFw1uIa— bimbo rights! (@lilizzahvert) November 12, 2020


Gempa bumi Indonesia ragut 162 nyawa

Sekurang-kurangnya 162 orang terbunuh manakala ratusan lagi cedera akibat gempa bumi berukuran 5.6 pada skala Richter melanda daerah Cianjur, wilayah Jawa Barat pada Isnin.
Ketua Badan Pengurusan Bencana Nasional (BNPB) Indonesia Suharyanto berkata kawasan yang terjejas teruk termasuk perkampungan Limbangan Sari.
"Ramai mangsa cedera akibat ditimpa bangunan yang runtuh," katanya ketika sesi taklimat yang disiarkan stesen televisyen tempatan.
BNPB akan menghantar sebuah helikopter bagi memudahkan pengurusan bencana, pemindahan dan pengagihan logistik, katanya.
Para pegawai masih mengumpulkan maklumat dan setakat ini 343 rumah dilaporkan rosak, menurut jurucakap BNPB Abdul Muhari dalam satu kenyataan.
Banyak infrastruktur termasuk sekolah, hospital, pejabat kerajaan turut terjejas.
Penduduk di kawasan Jakarta dan Bekasi dilaporkan merasai gegaran pada 1.21 petang waktu tempatan.
Gegaran berlanjutan hampir 15 saat di Cianjur dan kurang tujuh saat di Bandung, Bogor, Sukabumi.
Abdul Muhari berkata 32 mukim di Cianjur dilaporkan berpotensi mengalami gempa bumi sederhana hingga tinggi berdasarkan sistem amaran awal pelbagai bahaya, inaRISK.


Warga Malaysia antara korban terkini akibat Covid-19 di Singapura

Seorang lelaki warga Malaysia adalah antara 16 lagi kematian baru akibat komplikasi jangkitan Covid-19 di Singapura pada 21 Oktober.Menurut kementerian kesihatan Singapura dalam data terkininya, lelaki itu adalah pemegang pas kerja.Sementara itu dari 15 kes lain, 11 adalah lelaki warga tempatan dan Penduduk Tetap manakala empat lagi wanita rakyat Singapura.Semua kes kematian itu membabitkan mereka yang berusia antara 61 dan 93 tahun.Daripada jumlah kematian terkini itu, lapan tidak divaksinasi Covid-19, seorang telah menerima satu dos vaksin manakala tujuh lagi sudah lengkap.Menurut kementerian itu, 15 kes kematian mempunyai sejarah penyakit manakala tiada rekod perubatan membabitkan kes yang sudah divaksin.Dengan kes korban terbaru itu menjadikkan jumlah kematian di republik ini sebanyak 280 orang setakat ini.Singapura juga melaporkan 3,439 jangkitan baharu Covid-19 pada Khamis, menjadikan jumlah keseluruhan sebanyak 162,026 kes.Daripada jumlah itu, 2,937 dikesan di komuniti, 500 di asrama pekerja migran dan dua kes import.Pada 20 Oktober, 84% penduduk Singapura sudah lengkap dua dos vaksin Covid-19 dan 85% menerima sekurang-kurangnya satu dos.Pada Rabu lepas, pasukan petugas pelbagai kementerian memaklumkan Fasa Penstabilan akan dilanjutkan selama sebulan hingga 21 November kerana lebih banyak masa diperlukan bagi menstabilkan tekanan yang dihadapi sistem penjagaan kesihatan.


Kes harian lepasi 5,400 jangkitan

Malaysia merekodkan kes baru sebanyak 5,446 menjadikan kes keseluruhan Covid-19 meningkat sebanyak 2,678,465 kes.5,427 pesakit juga direkodkan sembuh, menjadikan jumlah keseluruhan pesakit sembuh sebanyak 2,586,822.Dalam pada itu, kes yang memerlukan rawatan di unit rawatan rapi (ICU) adalah sebanyak 419 kes di mana 324 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 232 kes di mana 147 adalah kes Covid-19.Dari 5,446 kes harian yang dilaporkan pada hari ini, 88 kes (1.6%) adalah daripada Kategori Tiga, Empat, dan Lima, dan 5,358 kes (98.4%) lagi adalah terdiri daripada Kategori Satu dan Dua.


Kerajaan teliti pemberian kewarganegaraan anak wanita kahwin warga asing, elak dwi kerakyatan

Kementerian Dalam Negeri (KDN) perlu meneliti pemberian taraf kewarganegaraan kepada anak wanita rakyat Malaysia berkahwin dengan lelaki asing yang dilahirkan di luar negara bagi mengelakkan berlaku kes dwi kerakyatan atau pertindihan pemberian kewarganegaraan kepada individu terbabit, kata Timbalan Menteri Dalam Negeri Ismail Mohamed Said.Beliau berkata, berdasarkan Perkara 14 (1) Perlembagaan Persekutuan, mana-mana lelaki warganegara Malaysia berkahwin dengan wanita asing melalui perkahwinan diiktiraf dan teratur dan melahirkan anak di luar negara maka secara automatik anak berkenaan menjadi warganegara.Sebaliknya, Ismail berkata jika wanita warganegara Malaysia berkahwin dengan rakyat asing dan melahirkan anak di luar negara walaupun perkahwinan itu teratur dan diiktiraf, anak itu tidak semestinya secara automatik diberi kewarganegaraan Malaysia.Beliau berkata, tindakan itu perlu bagi mengelakkan kes di mana anak yang dilahirkan mempunyai dwi kewarganegaraan atau dua kerakyatan negara berbeza.“Ini kerana negara lain juga mengamalkan polisi yang sama iaitu anak wanita warganegara berkenaan yang berkahwin dengan lelaki rakyat asing akan mengikut taraf kewarganegaraan bapa kanak-kanak terbabit.“Sebab itulah kita perlu teliti dalam pemberian kewarganegeraan kepada anak wanita rakyat tempatan yang berkahwin dengan warga asing dan dilahirkan di luar negara bagi mengelak kes pertindihan pemberian kewarganegaraan atau dwi kerakyatan kepada kanak-kanak terbabit.“Jika kanak-kanak berkenaan belum memiliki taraf kerakyatan mengikut bapanya, maka ibu bapanya boleh membuat permohonan untuk menjadi warganegara Malaysia mengikut Perkara 15(2) Perlembagaan Persekutuan. Ini adalah soal keselamatan dan kedaulatan negara yang mesti kita pertahankan dan jaga,” katanya di Dewan Rakyat hari ini.Beliau berkata, tindakan itu perlu bagi mengelakkan kes di mana anak yang dilahirkan mempunyai dwi kewarganegaraan atau dua kerakyatan negara berbeza.Beliau menjawab soalan Natrah Ismail (PH-Sekijang) yang meminta menteri dalam negeri menyatakan adakah kerajaan berhasrat untuk melaksanakan Cadangan Umum Jawatankuasa (Cedaw) No 34 untuk memastikan wanita mempunyai hak kewarganegaraan yang sama rata dengan golongan lelaki terutamanya hak berkaitan pemberian kewarganegaraan kepada anak yang dilahirkan di luar negara apabila berkahwin dengan lelaki yang bukan warga negara.Dalam pada itu, Ismail berkata kerajaan sudah lama menubuhkan Jawatankuasa Pengurusan Warga Asing di Sabah yang terbahagi kepada dua iaitu jawatankuasa induk pengurusan warga negara asing dan jawatankuasa teknikal.Katanya, berikutan pertukaran tampuk pemerintahan di Sabah, kerajaan bercadang supaya Jawatankuasa Induk Pengurusan Pekerja Asing di Sabah akan dipengerusikan secara bersama oleh ketua menteri dan menteri dalam negeri manakala jawatankuasa teknikal pula akan dipengerusikan oleh timbalan menteri dalam negeri.“Kedua-dua jawatankuasa ini dianggotai oleh agensi atau jabatan kerajaan persekutuan dan negeri yang terbabit dengan pengurusan warga asing di Sabah termasuklah Jabatan Ketua Menteri Sabah, Jabatan Pendaftaran Negara, Jabatan Imigresen Malaysia, polis, Majlis Keselamatan Negara serta beberapa agensi lain berkaitan.“Kedua-dua jawatankuasa ini sentiasa mengambil langkah pro-aktif bagi menangani pelbagai isu berbangkit bagi melaksanakan pelan tindakan dirumuskan oleh suruhanjaya termasuklah berhubung isu pendatang asing tanpa izin (Pati) di Sabah.”Beliau berkata demikian menjawab soalan tambahan, Azizah Mohd Dun (Bersatu-Beaufort) yang mahu KDN menyatakan apakah perancangan kerajaan dalam menangani isu kebanjiran Pati di Sabah, selepas berlaku lonjakan kes Covid-19 di negeri itu yang berpunca daripada Pati dari Filipina dan Indonesia.


Bersatu gesa menteri dalam negeri jangan campur tangan siasatan polis dalam isu RM600 bilion

Pemimpin Bersatu Dr Afif Bahardin hari ini menyelar Menteri Dalam Negeri Saifuddin Nasution Ismail kerana berkata akan mengadakan perbincangan lanjut dengan ketua polis negara mengenai dakwaan pelanggaran dalam perbelanjaan yang dikatakan mencecah RM600 bilion, menyifatkannya sebagai ini "campur tangan politik yang jelas dalam mengarahkan polis mengenai cara mereka menjalankan tugas".
Dalam satu kenyataan, timbalan ketua Bersatu Shah Alam itu berkata Saifuddin "tiada kaitan” dalam membincangkan perincian siasatan dengan ketua polis negara.
“Itu adalah bidang kuasa polis, dan tidak boleh ada campur tangan politik atau menteri,” katanya.
Semalam, Saifuddin berkata beliau akan berbincang dengan Acryl Sani Abdullah Sani mengenai dakwaan penyelewengan yang dikatakan berlaku semasa pentadbiran Muhyiddin Yassin.
"Sudah tentu saya akan dapatkan pandangan daripada pihak badan siasatan berkaitan, kalau ia berkaitan polis ia dalam bidang kuasa kita, jika berkaitan SPRM (Suruhanjaya Pencegahan Rasuah Malaysia) tentu mereka siasat" katanya pada sidang media di Putrajaya.
SPRM juga turut mengesahkan pihaknya membuka kertas siasatan mengenai perkara itu.
Afif berkata tanggungjawab menteri dalam negeri adalah untuk memberi arahan dasar kepada badan penyiasat “yang dirasakan sesuai" selain mengawasi keselamatan negara.
“Bukannya untuk campur tangan dalam mana-mana siasatan yang khusus,” katanya.
Beliau turut menyasarkan kecaman terhadap Perdana Menteri Anwar Ibrahim, mengatakan presiden PKR itu membuat dakwaan tanpa sebarang bukti untuk menyokongnya.
“Pemimpin-pemimpin PH, yang mendakwa memperjuangkan pembaharuan demokrasi, tadbir urus yang baik dan kebebasan institusi, namun kini secara terbuka mengaku membincangkan hal-hal siasatan membabitkan lawan politik mereka dengan polis adalah satu perkara yang mengejutkan dan tidak pernah berlaku sebelum ini,” katanya.
“Perdana menteri membuat tuduhan setiap hari terhadap lawan politiknya, pengerusi Perikatan Nasional (PN), dan menteri dalam negeri membincangkan siasatan atas tuduhan yang sama dengan KPN.
"Ringkasnya, PH yang menuduh dan kemudian PH sendiri yang menyiasat tuduhannya. Walaupun ini mungkin biasa di negara seperti Korea Utara, namun ia sangat menjijikkan kerana berlaku di Malaysia yang sepatutnya menjadi negara demokratik.”
Afif juga mempertikaikan angka RM600 bilion, berkata jumlah yang sebenarnya adalah RM530 bilion termasuk jumlah pengeluaran Kumpulan Wang Simpanan Pekerja dan moratorium bank.
"Malah, hanya RM80 bilion yang dikeluarkan secara tunai untuk membantu rakyat."
Semalam, Anwar berkata berdasarkan maklumat yang diperolehinya, terdapat beberapa proses dan prosedur yang tidak dipatuhi oleh kerajaan PN, sambil menambah terdapat syarikat berkepentingan keluarga terlibat.
Beliau juga berkata kenyataan Muhyiddin mengenai perkara itu juga "mengelirukan".
“Kenyataan itu sengaja mengelirukan seolah-olah kerajaan bagi wang begitu banyak, (tetapi) sejumlah besar sebenarnya adalah wang KWSP (Kumpulan Wang Simpanan Pekerja), wang rakyat sendiri, ini saya dah ulas dua tahun lalu di Parlimen.
“Di bawah-bawah tengok, wah begitu besar kita belanja, sekarang baru dia (Muhyiddin) akui, sebenarnya bukan, kerana wang itu wang KWSP dan wang bank melalui keputusan moratorium.
“Tetapi ada berpuluh bilion ringgit lain yang diperuntukkan (dari jumlah RM600 bilion) yang menunjukkan ada pelanggaran peraturan,” katanya.
Pakej kewangan bernilai berbilion ringgit merangkumi pengagihan wang tunai sehingga penggantungan atau moratorium pembayaran balik pinjaman diumumkan oleh Muhyiddin semasa pentadbirannya ketika kemuncak pandemik Covid-19 yang melanda negara.
Pada Ogos, kerajaan berkata kira-kira RM145 bilion telah dikeluarkan oleh ahli KWSP di bawah pelbagai program pengeluaran kecemasan.


Tarif elektrik 2021 diumum minggu ini, kata menteri

Kadar tarif elektrik untuk pengguna domestik dan industri bagi 2021 akan diumumkan minggu ini, kata Menteri Tenaga dan Sumber Asli Shamsul Anuar Nasarah.“Kita akan umumkan dalam minggu ini. Tunggu,” katanya kepada media selepas menghadiri majlis perhimpunan Kementerian Tenaga dan Sumber Asli, di sini hari ini.Pada Jun lepas, Shamsul Anuar berkata kerajaan memberi jaminan bahawa kepentingan rakyat akan sentiasa menjadi keutamaan dalam menilai semula kadar semasa tarif elektrik.Suruhanjaya Tenaga (ST) dijangka mengumumkan tarif baharu bagi tempoh Januari-Jun 2021 pada penghujung tahun ini selepas mendapat persetujuan Kabinet.Tenaga Nasional Bhd (TNB) pada September lepas dilapor menjangkakan kemungkinan berlaku penurunan kecil kadar tarif elektrik bagi tahun depan berikutan penyusutan kos pengeluaran arang batu dan dan gas semasa.


Ahli Parlimen buat laporan polis terhadap Sanusi berhubung kata-kata kesat

Ahli Parlimen Bukit Bendera Syerleena Abdul Rashid semalam membuat laporan polis terhadap Menteri Besar Kedah Muhammad Sanusi Md Nor berhubung video ceramahnya yang didakwa menggunakan kata-kata kesat.
Syerleena berkata laporan itu dibuat di Ibu Pejabat Polis Daerah (IPD) Dang Wangi pada 9.17 pagi berikutan Muhammad Sanusi dalam satu video tular semasa ceramah Perikatan Nasional (PN) di Permatang Pauh, Pulau Pinang yang didakwa biadap.
"Seorang pemimpin tidak boleh buat perkara sebegini, ia telah menyinggung khalayak yang terdiri daripada kaum wanita dan kanak-kanak.
"Kita cukup hairan melihat kualiti (pemimpin) sebegini yang tidak sepatutnya. Perbuatan ini tidak boleh dikompromi," katanya pada sidang media di Parlimen hari ini.
Sidang media itu turut dihadiri Ahli Parlimen Bagan Lim Guan Eng, Ahli Parlimen Jelutong RSN Rayer, Ahli Parlimen Bangi Syahredzan Johan, Ahli Parlimen Seputeh Teresa Kok Suh Sim dan Ahli Parlimen Sungai Petani Mohammed Taufiq Johari.
Sementara itu, Taufiq menekankan bahawa budaya orang Kedah bukanlah budaya biadap sebaliknya bersopan santun dan berbudi pekerti.
"Saya sendiri orang Kedah, kalau beliau kata itu cara orang Kedah berbicara, itu salah. Ini amat memalukan, beliau seorang MB (Menteri Besar) Kedah yang mewakili nama baik negeri dan Sultan Kedah. Beliau sepatutnya menunjukkan imej yang baik," katanya.
Sementara itu, Lim menasihati pihak pembangkang untuk tidak memilih politik kotor melibatkan isu 3R (agama, kaum dan institusi diraja) semata-mata ingin mengejar populariti dan meraih undi penyokong menjelang pilihan raya negeri ini.


Kini Umno mahu Ahmad Maslan jadi timbalan speaker Dewan Rakyat

Pemimpin Umno yang bersekutu dengan Najib Razak sedang berusaha mengangkat penyokong kuatnya, Ahmad Maslan untuk jawatan timbalan speaker Dewan Rakyat bagi menggantikan Azalina Othman Said yang meletakkan jawatan bulan lalu ketika berlakunya kelompongan kuasa, MalaysiaNow difahamkan.Sekurang-kurangnya dua sumber Umno memberitahu MalaysiaNow nama ahli Parlimen Pontian itu dicadangkan dan kini menunggu kelulusan anggota kerajaan ketika ini.“Dalam keadaan hampir semua sekutu mereka diketepikan dalam jawatan Kabinet, jawatan sebagai timbalan speaker dilihat sebagai yang terbaik mereka boleh harapkan selain mendapatkan sedikit penguasaan dalam Dewan Rakyat,” kata satu sumber rapat dengan beberapa pemimpin Umno kepada MalaysiaNow dengan syarat tidak dinamakan.Bagaimanapun katanya, agak sukar untuk mendapatkan sokongan ahli Parlimen kerajaan terutamanya dari gabungan Perikatan Nasional (PN) untuk menyokong pencalonan Ahmad.Ahmad adalah antara bekas pemimpin kerajaan Barisan Nasional (BN) sebelum ini yang dikenali sebagai “kluster mahkamah”, berdepan beberapa pertuduhan di mahkamah berhubung rasuah dan pengubahan wang.Ahli Parlimen Pontian itu berkhidmat sebagai timbalan menteri dalam tiga portfolio sewaktu pentadbiran negara diketuai Najib: di Jabatan Perdana Menteri, kewangan dan perdagangan antarabangsa dan industri.Sebelum ini, Pengerusi PN Muhyiddin Yassin dengan jelas berkata gabungan itu tidak akan menyokong lantikan individu-individu berdepan pertuduhan jenayah dalam pentadbiran kerajaan.Bercakap kepada MalaysiaNow, satu lagi sumber Umno berkata langkah menamakan Ahmad itu menunjukkan kekecewaan kumpulan pro-Najib mengenai komposisi pentadbiran diketuai Ismail Sabri Yaakob.Katanya pegumuman Ismail untuk melantik Muhyiddin bagi mempengerusikan Majlis Pemulihan Negara (MPN) akan menambahkan lagi kekecewaan mereka.“MPN ketika ini barangkali menjadi entiti paling berkuasa dalam kerajaan, jadi wujud keperluan kumpulan Najib untuk tunjukkan yang mereka masih mempunyai pengaruh terhadap Ismail,” tambah sumber itu.MalaysiaNow sedang menghubungi Ahmad bagi mendapatkan respons.Dewan Rakyat akan bersidang buat pertama kali selepas Ismail dilantik sebagai perdana menteri pada 13 September di mana ahli-ahli Dewan Rakyat dijangka akan mengundi timbalan speaker baru.Dalam pada itu, seorang ahli Majlis Tertinggi Umno berkata parti itu mahu Azalina dilantik sebagai speaker Dewan Rakyat, dalam usaha dirancang untuk menyingkirkan Azhar Azizan Harun.Pemimpin Umno itu berkata usaha itu menjadi sukar disebabkan “sokongan tidak rasmi” Azalina datang dari ahli-ahli Parlimen Pakatan Harapan (PH).“Lobi sebahagian ahli Parlimen DAP sebagai sokongan kepada Azalina hanya menyebabkan peluangnya jadi semakin tipis,” tambahnya.Ahli Parlimen Segambut dari DAP Hannah Yeoh secara terbuka memuji Azalina ketika beliau mengkritik pentadbiran terdahulu, bahkan menggesa Ismail untuk melantiknya sebagai menteri undang-undang di mana tugasnya turut berkaitan pengurusan perbahasan Dewan Rakyat.Susulan nama Azalina diketepikan bagi memberi laluan kepada Wan Junaidi Tuanku Jaafar yang lebih berpengalaman, Yeoh dan beberapa ahli politik lain dari PH menggesa beliau dilantik sebagai speaker Dewan Rakyat.“Namun hal itu akan becanggah dengan alasan yang Azalina berikan ketika beliau meletakkan jawatan sebagai timbalan speaker,” kata sumber tersebut.Azalina meletakkan jawatan sebagai salah seorang timbalan speaker pada 23 Ogos, beberapa hari selepas menyertai lebih sepuluh ahli Parlimen yang bersekutu dengan Najib dan Ahmad Zahid Hamidi dalam menarik semula sokongan terhadap kerajaan Perikatan Nasional yang diketuai Muhyiddin.Beliau menggunakan alasan konflik antara tugasnya dalam parti dan sebagai ahli Parlimen kerajaan dan pada masa sama menggesa jawatan speaker dan timbalannya dipegang oleh individu yang tidak berpihak dan tidak memegang jawatan politik.Azhar, speaker Dewan Rakyat ketika ini bukan merupakan ahli kepada mana-mana parti politik berbanding speaker sebelumnya Mohamad Ariff Md Yusof yang pernah bertanding sebagai calon PAS dalam pilihan raya umum sebelum kemudiannya menyertai Amanah.Bagaimanapun, Ariff keluar dari Amanah pada 2018 bagi mematuhi syarat kerajaan PH yang mahu calon speaker Dewan Rakyat terdiri daripada seorang yang bebas.


Penerbitan bukan jaminan jadi profesor, kata naib cancelor UMT

Penerbitan bukanlah kriteria mutlak yang membolehkan seseorang pensyarah dipertimbangkan kenaikan pangkat sebagai profesor dan profesor madya di Universiti Malaysia Terengganu (UMT), menurut Naib Canselor UMT Prof Nor Aieni Mokhtar.Dalam kenyataan hari ini, beliau berkata antara kriteria lain kenaikan pangkat sebagai profesor di UMT  merangkumi amanah pengajaran, penyeliaan, penyelidikan, penerbitan buku dan artikel jurnal terindeks, pemindahan ilmu serta kepimpinan akademik dan pengurusan.Beliau berkata setiap permohonan kenaikan pangkat yang dikemukakan oleh ahli akademik UMT perlu melalui pelbagai proses saringan ketat untuk memenuhi syarat kecemerlangan akademik yang telah diperakukan oleh Senat sebagai badan akademik tertinggi di universiti dan diluluskan oleh lembaga pengarah universiti sebagai pihak berkuasa tertinggi di universiti.“Calon perlu mengemukakan permohonan melalui dekan, pengarah institut atau pusat masing-masing dan jika ia disokong oleh ketua jabatan berkenaan, suatu jawatankuasa yang dianggotai oleh profesor di peringkat fakulti, pusat atau institut itu akan menapis dan menilai kewajaran permohonan calon.“Sekiranya calon gagal melepasi saringan dalaman ini, permohonan tidak akan dipanjangkan kepada jawatankuasa penapis di peringkat universiti. Namun, apabila permohonan dibawa ke jawatankuasa penapis di peringkat universiti, ia akan disaring dan dinilai oleh jawatankuasa yang dianggotai antaranya oleh ahli Senat yang bertaraf profesor,” katanya hari ini.Semalam, sebuah akhbar melaporkan, Malaysia berada pada tangga kelima dalam kecenderungan menerbitkan jurnal pemangsa atau predatory journal disebabkan sikap ahli akademik yang mahukan kenaikan jawatan ke profesor madya dan profesor dengan jalan pintas.Data itu diperoleh daripada penyelidikan antarabangsa melibatkan 172 negara dalam empat bidang iaitu sains kesihatan, sains hayat, sains fizikal dan sains sosial untuk tempoh dua tahun dari 2015 hingga 2017.Mengulas lanjut, Nor Aieni berkata dari segi penerbitan, pihak jawatankuasa penapis di peringkat universiti akan mendapatkan pengesahan data penerbitan setiap calon melalui portal carian rasmi laman sesawang Scopus atau WOS.Nor Aeini berkata jika terdapat sebarang artikel jurnal yang tidak dapat disahkan atau tidak diindekskan oleh Scopus atau WOS, artikel yang disenaraikan oleh calon akan ditolak.Pada peringkat ini, mana-mana predatory journal akan dapat dikesan oleh pihak jawatankuasa.“Jika melepasi saringan ini, permohonan calon akan dikemukakan kepada penilai luar yang terdiri daripada profesor dalam bidang yang berkaitan dan mesti mempunyai pencapaian H-Index sekurang-kurangnya 15 dalam bidang Sains & Teknologi dan 10 dalam bidang Sains Sosial.“Berdasarkan garis panduan, permohonan calon perlu mendapat sokongan sekurang-kurangnya tiga  penilai luar termasuk seorang dari luar negara. Dari segi aspek penerbitan, sekali lagi pada peringkat ini ia akan disahkan oleh penilai luar yang dilantik bahawa penerbitan calon adalah penerbitan yang sememangnya berwibawa,” katanya.“Keseluruhan proses ini menggambarkan sesuatu permohonan kenaikan pangkat ke jawatan profesor atau profesor madya akan disaring dan dinilai secara telus. Langkah ini adalah untuk menjamin ahli akademik yang diperakukan kenaikan pangkat merupakan mereka yang terbukti pencapaian dalam bidang kesarjanaan masing-masing,” katanya.


Pemilihan Umno jalan keluar yang demokratik, kata Reezal

Ahli Majlis Tertinggi (MT) Umno Reezal Merican Naina Merican mendesak parti itu supaya mengadakan pemilihan parti secepat mungkin, untuk menyelesaikan isu-isu dalaman parti.Reezal Merican yang juga menteri belia dan sukan dan ahli Parlimen Kepala Batas berkata, pemilihan parti harus diadakan secepat mungkin kerana tempoh jawatan dalam MT dan bahagian akan berakhir pada bulan Mei tahun ini.“Kalau parti DAP dan parti lain boleh buat tanpa ada penangguhan, tidak ada sebab kenapa parti Umno tidak boleh lakukan. Pemilihan parti perlu diadakan secepat mungkin, kerana ia adalah satu-satunya jalan keluar yang demokratik.“Dengan mengadakan pemilihan, kita akan memberi isyarat bahawa kita menepati janji dan ikrar kita,” katanya kepada pemberita selepas merasmikan Sambutan Hari Guru Peringkat Negeri Pulau Pinang bagi tahun 2021 hari ini.Mengulas tentang rakaman audio perbualan antara dua individu mirip suara Presiden PKR Anwar Ibrahim dan Presiden Umno Ahmad Zahid Hamidi, yang tular baru-baru ini, Reezal Merican berkata secara peribadi, rakaman itu sangat menganggu.“Secara peribadi, rakaman itu sangat menggangu dari pelbagai segi seperti siapa di belakangnya, soal kandungan perbualan tersebut dan soal ketulenan. Tapi saya menarik nafas lega kerana presiden telah tampil meluahkan penafian,” katanya.Susulan tularnya rakaman tersebut, terdapat desakan dari pihak tertentu supaya Zahid berundur sebagai presiden sehingga masalah itu selesai, namun Reezal Merican berpendapat beliau tidak bersetuju dengan gesaan itu, kerana soal terbabit harus ditentukan oleh MT Umno sendiri.


Kerajaan ambil segala tindakan pertahan kedaulatan negara, kata Azalina

Kerajaan akan mengambil apa sahaja tindakan untuk mempertahankan kedaulatan negara termasuk menyaman pihak pemberi dana (funder) dan lapan rakyat Filipina yang mendakwa sebagai waris Kesultanan Sulu berhubung kes tuntutan terhadap Malaysia.
Menteri di Jabatan Perdana Menteri (Undang-undang dan Reformasi Institusi) Azalina Othman Said berkata pihak berkenaan perlu membayar semula segala kos yang dikeluarkan Malaysia susulan tindakan pihak yang membuat tuntutan itu.
Beliau berkata kerajaan mempunyai asas untuk mempercayai bahawa tuntutan itu bermotifkan kewangan, yang dibiayai oleh pembiaya litigasi yang tidak berpangkalan di Asia.
“Kita melihat bahawa ini satu gerakan yang lebih kepada satu elemen untuk membuat duit dan kita tahu litigation funders akan ambil 25% hingga 30% daripada jumlah (tuntutan). Itu sebabnya saya nak ingatkan bahawa ini satu serangan yang serius kepada kedaulatan negara.
“Walaupun tidak dilihat daripada elemen senjata api, tetapi kepada elemen untuk membankrapkan negara Malaysia dengan award berjumlah AS$15 bilion,” katanya pada sidang media di Pusat Dagangan Dunia (WTC) di Kuala Lumpur hari ini.
Azalina berkata kerajaan Malaysia akan menentang habis-habisan sebarang gerakan dan tindakan yang dilihat sebagai mengambil kesempatan dan tidak mengikuti prosedur undang-undang dalam aspek antarabangsa.
Beliau berkata kerajaan sudah mengenal pasti pihak pembiaya litigasi itu yang merupakan sebuah syarikat ternama tidak berpangkalan di Asia, dan tindakan selanjutnya sedang diambil berhubung perkara itu.
Mengulas mengenai keputusan Mahkamah Rayuan Paris semalam, Azalina berkata walaupun ia merupakan ‘partial award’ namun ia amat penting memandangkan Hakim Mahkamah Rayuan itu merujuk kepada intipati yang paling penting mengapa Malaysia menentang tuntutan berkenaan.
“Kerajaan Malaysia amat konsisten mengatakan bahawa Perjanjian 1878 tidak ada di timbang tara antarabangsa… Pemberhentian bayaran yang dibuat ialah perhubungan sejarah yang bayaran dibuat sebagai sagu hati.
“Di sini pembayaran yang dibuat Malaysia terhenti disebabkan oleh keganasan yang berlaku di Lahad Datu pada tahun 2013. Jika keganasan tidak berlaku, pembayaran itu mungkin diteruskan. Ini menunjukkan bahawa fakta yang dibentangkan Malaysia begitu konsisten. Keputusan Mahkamah Perancis itu mengesahkan bahawa klausa timbang tara itu sebenarnya tidak wujud,” katanya.
Mahkamah Rayuan Paris semalam memutuskan untuk mengekalkan keputusan membenarkan Malaysia mencabar sebahagian award yang diputuskan oleh Dr Gonzalo Stampa pada 25 Mei 2020 dalam kes tuntutan lapan rakyat Filipina yang mendakwa sebagai waris Kesultanan Sulu.
Kumpulan yang mendakwa sebagai waris Kesultanan Sulu itu dilaporkan mengambil tindakan undang-undang di Mahkamah Sepanyol untuk mendapatkan pampasan bagi tanah di Sabah, yang didakwa dipajak oleh nenek moyang mereka kepada syarikat perdagangan British pada 1878.
Mereka kemudian membawa perkara itu kepada penimbang tara Sepanyol pada 2019 dan penimbang tara terbabit iaitu Stampa, telah membuat keputusan memihak kepada mereka.
Stampa telah mengeluarkan award akhir berjumlah AS$14.9 bilion (RM62.59 bilion) terhadap Malaysia dan Malaysia telah menggunakan segala remedi perundangan untuk membatalkan award itu di mahkamah-mahkamah di Sepanyol, Perancis, Luxembourg serta Belanda.
Pada 14 Mac lepas, Mahkamah Rayuan Paris telah mengekalkan perintah penggantungan yang diperoleh kerajaan Malaysia di Perancis pada 12 Julai 2022 terhadap penguatkuasaan award itu.
Justeru, perintah penggantungan yang diperoleh Malaysia berhubung penguatkuasaan award itu adalah kekal.


Tiada bukti tunjuk Zahid terlibat salah laku dana jutaan ringgit, kata peguam

Mahkamah Tinggi diberitahu bahawa tiada bukti yang menunjukkan Ahmad Zahid Hamidi melakukan sebarang salah laku melibatkan jutaan ringgit dana Yayasan Akalbudi (YAB).Peguam Hisyam Teh Poh Teik berkata Zahid tidak sepatutnya didakwa atas lapan pertuduhan rasuah yang dihadapinya berdasarkan bukti tidak berkualiti yang dikemukakan pendakwaan.“Bukan kebetulan tidak ada satu pun saksi utama mereka yang memberi keterangan bahawa terdapat unsur rasuah di pihak tertuduh,” katanya.Hisyam berkata saksi utama pendakwaan iaitu Junaith Asharab Md Shariff, Abu Hanifah Noordin, Chew Ben Ben dan Azlan Shah Jaffril telah memberitahu mahkamah bahawa wang yang diberikan kepada Zahid adalah bagi tujuan amal serta sumbangan politik dan bukan rasuah.“Daripada keterangan keempat-empat saksi bagi tuduhan rasuah itu, tidak ada seorang pun yang mengatakan bahawa wang tersebut telah diberikan secara salah (kepada Zahid).“Pelik mengapa pertuduhan itu dikemukakan … kecualilah mereka (pendakwaan) dapat mengemukakan mana-mana kes yang seseorang itu didakwa walaupun saksi mengatakan bahawa wang tersebut bukan bentuk rasuah,” kata peguam itu.Ketika ini, hakim Collin Lawrence Sequerah berkata tanpa mengira niat saksi, kontrak telah diberikan dan wang diberikan kepada Zahid.Sequerah: Bagaimana pendakwaan berlaku, itu tidak penting apa yang dikatakan oleh empat saksi mengenai niat mereka.Hisyam: Sumbangan dan amal tidak salah, bukan salah di sisi undang-undang. Tidak ada seorang saksi pun yang mengatakan bahawa wang yang diberikan kepada Ahmad Zahid adalah wang rasuah atau rasuah.Hisyam berhujah bahawa saksi-saksi tersebut tetap menyatakan apa pun jumlah wang yang diberikan kepada anak guamnya adalah sumbangan politik atau amal.Sementara itu, bagi pertuduhan ke-16, 17 dan 18, Hisyam berhujah bahawa tiada kaitan antara RM2 juta dengan Zahid dan pelantikan Profound Radiance Sdn Bhd (PRSB) sebagai pengendali pusat sehenti (OSC) untuk pusat pemprosesan visa Pakistan dan Nepal oleh kementerian dalam negeri (KDN).Hisyam kemudiannya merujuk mahkamah kepada tiga keratan cek yang disebut dalam tiga pertuduhan yang beliau katakan sebagai penting.“Di keratan cek bernilai RM300,000 dan RM700,000, tertulis perkataan ‘amal’ manakala ‘sumbangan politik untuk TPM’ tertulis pada keratan cek RM1,000,000, semua dibayar kepada firma guaman Tetuan Lewis & Co yang merupakan pemegang amanah YAB.“Azlan Shah dalam keterangannya, baik dalam pemeriksaan utama mahupun dalam pemeriksaan balas, tidak pernah mengatakan atau membuat sedikit pun petunjuk bahawa pembayaran ini adalah ganjaran yang diberikan kepada tertuduh yang melantik PRSB sebagai pengendali OSC Pakistan dan Nepal. Malah menafikannya adalah ganjaran dalam konteks tuduhan ini,” kata peguam itu.Hisham berkata saksi itu juga mengesahkan bahawa tiada siapa yang mengarahnya menulis perkataan “amal” di dua keratan cek tersebut.Selain itu, saksi itu juga menyatakan telah “sumbangan politik untuk TPM” pada cek RM1,000,000 kerana bertujuan untuk membantu kerajaan ketika itu yang akan berdepan musim pilihan raya.Zahid, 68, menghadapi 47 tuduhan – 12 pertuduhan pecah amanah, lapan pertuduhan rasuah dan 27 untuk pengubahan wang haram – melibatkan puluhan juta ringgit milik YAB.Pendakwaan akan memulakan hujah esok.


Wanita Umno sokong tiada kerjasama dengan PKR, DAP dan Bersatu

Wanita Umno menyatakan sokongan terhadap keputusan majlis kerja tertinggi (MKT) yang menolak untuk bekerjasama dengan DAP dan PKR termasuk memutuskan hubungan dengan Bersatu pada Pilihan Raya Umum ke-15 (PRU15).Ketua Wanita Umno Noraini Ahmad berkata, perbezaan matlamat menyebabkan parti Melayu itu dan Bersatu gagal untuk mencapai kata sepakat bekerjasama pada PRU15.“Sudah tentu keputusan ini memberikan pelbagai implikasi politik kepada orang Melayu. Namun Wanita Umno berpandangan kita harus terus bersama keputusan yang dibuat oleh akar umbi dan kepimpinan parti,” katanya ketika merasmikan Perhimpunan Agung Umno 2021 di Pusat Dagangan Dunia Putra (PWTC) di Kuala Lumpur hari Ini.“Betul kita kalah namun Wanita Umno tetap setia kepada parti. Wanita adalah tunjang parti keramat ini.”Noraini juga mengharapkan agar Umno dapat kembali mendominasi pentadbiran negara demi kelestarian rakyat.“Menegaskan dan mahukan kepimpinan parti untuk terus tegas dalam memastikan parti ini kembali memimpin. Bukan kerana kuasa, bukan kerana kerusi tetapi perlu mendominasi untuk kesejahteraan rakyat.“Jangan sesekali benarkan kerusi yang penat jerih Wanita dan jentera parti menangi diberikan lagi kepada pengkhianat yang lompat parti,” katanya.Katanya, demi survival, Umno tiada pilihan melainkan bergerak sendiri pada PRU15 tanpa bergabung dengan parti lain sebagai usaha membentuk kerajaan baru.


Doktrin 'struktur asas' akan digunakan untuk batal kesalahan syariah

Dalam rencana-rencana dan ucapan saya sebelum ini, saya menentang doktrin "basic structure" (struktur asas) khususnya atas alasan hakim-hakim telah memberi kuasa kepada diri mereka sendiri untuk meminda Perlembagaan dengan menentukan mana-mana peruntukan Perlembagaan merupakan basic structure Perlembagaan itu dan, oleh itu, tidak boleh dipinda oleh Parlimen.
Ini melanggar peruntukan Perkara 159 yang memberi kuasa kepada Parlimen untuk meminda mana-mana peruntukan Perlembagaan asalkan prosedur yang ditetapkan oleh Perkara 159 itu dipatuhi. Perlembagaan tidak berkata ada peruntukan yang tidak boleh dipinda. Malah ia tidak boleh berkata demikian kerana Perlembagaan pun dibuat oleh Parlimen.
Parlimen hari ini juga tidak boleh menghalang Parlimen masa depan membuat pindaan kepada Perlembagaan.
Tetapi, sekarang, mengikuti penghakiman Mahkamah Agung India, mahkamah kita turut berkata mahkamah/hakim boleh menghalang Parlimen membuat pindaan kepada Perlembagaan. Kesannya samalah seperti menambah satu klausa lagi kepada Perkara 159 yang mengatakan "Mahkamah boleh menentukan mana-mana peruntukan Perlembagan ini yang menjadi basic structure Perlembagaan ini. Peruntukan-peruntukan  itu tidak boleh dipinda oleh Parlimen."
Anehnya ia dibuat oleh hakim-hakim.
Soalan: Dari mana hakim-hakim itu mendapat kuasa untuk berbuat demikian? Mahkamah Agung India?
Saya katakan ia tidak akan berhenti di situ. Langkah selepas itu ialah mengatakan mana-mana peruntukan Perlembagaan yang bercanggah dengan basic structure adalah tidak sah. Hujahnya ialah, jika peruntukan baru yang bercanggah dengan basic structure tidak boleh diadakan, peruntukan sedia ada yang bercanggah dengan basic structure pun tidak boleh bibiarkan beroperasi kerana kedua-duanya sama-sama bercanggah dengan basic structure dan sama-sama tak sah.
Atas asas tersebut, mereka akan menghujahkan bahawa Perkara 11 adalah sebahagian daripada basic structure, oleh itu peruntukan dalam Senarai II, Jadual Kesembilan (Senarai Negeri) yang bercanggah dengan Perkara 11 adalah tak sah dan batal.
Satu langkah lagi ialah mengatakan undang-undang yang dibuat di bawah Senarai Negeri itu, walaupun ia mengenai precepts of Islam dan hanya terpakai kepada orang Islam yang bercanggah dengan peruntukan basic structure adalah tidak sah. Hujahnya ialah Perkara 11 terpakai kepada semua bahagian Perlembagaan. Dalam kata lain, Dewan Undangan Negeri (DUN) boleh membuat undang-undang di bawah Senarai Negeri, tetapi, jika ia bercanggah dengan Perkara 11, undang-undang itu tidak sah dan batal.
Sebagai misalan, DUN membuat undang-undang menjadikan kesalahan bagi seorang Islam berzina, meminum minuman yang memabukkan dan tidak membayar zakat.
Mereka akan berhujah Perkara 11 (Kebebasan Beragama) adalah basic structure. Ia bukan hanya menjamin kebebasan seseorang untuk menganut mana-mana agama atau tidak langsung.
Ia juga menjamin seseorang untuk beramal atau tidak beramal dengan apa-apa suruhan dan larangan mana-mana agama.
Dengan kata lain, Perkara 11 menjamin kebebasan seseorang sama ada dia hendak berzina atau tidak, meminum minuman yang memabukkan atau tidak, membayar zakat atau tidak. Oleh itu undang-undang itu bercanggah dengan basic structure, tidak sah dan batal.
Hujah kita mengapa Perkara 11 tidak terpakai kepada kesalahan yang dibuat di bawah Senarai Negeri ialah kerana senarai itu merupakan pengecualian daripada peruntukan umum Perlembagaan. Ia membolehkan undang-undang agama dibuat terpakai kepada orang Islam sahaja dan dibicarakan oleh Mahkamah Syariah. Asalkan undang-undang itu berkenaan precepts of Islam ia sah tidak kira ia bercanggah atau tidak dengan Perkara 11.
Tetapi, jika Perkara 11 merupakan basic structure dan mana-mana bahagian Perlembagaan atau undang-undang yang dibuat di bawahnya yang bercanggah dengan Perkara 11 itu  tak sah dan batal, maka akan tak sah dan batallah ia. Oleh itu, undang-undang yang menjadikan kesalahan-kesalahan yang saya sebut sebagai misalan tadi itu semuanya tak sah dan batal.  Mereka akan berhujah mereka tidak mengatakan semua perenggan (i) Senarai Negeri dan undang-undang yang mewujudkan kesalahan mengenai precepts of Islam yang dibuat di bawahnya tak sah dan batal. Sebaliknya, mereka hanya mengatakan hanya undang-undang yang mewujudkan kesalahan tertentu itu yang tak sah dan batal sebab ia bercanggah dengan Perkara 11.
Saya percaya ada pihak yang sedang menunggu untuk membuat permohonan untuk mendapat perisytiharan seperti itu, ada peguam yang akan menghujahkan demikian dan ada pula hakim yang akan menerima hujah itu dan Majlis Peguam akan menyokongnya.
Walaupun sudah agak terlewat kerana Mahkamah Persekutuan yang dipengerusikan oleh Ketua Hakim Negara Tengku Maimun Tuan Mat telah mengesahkan pemakaian doktrin itu yang diimport dari India oleh Gopal Sri Ram yang mengenepikan dua penghakiman Mahkaman Persekutuan yang dipengerusikan oleh Mohamed Suffian, yang kekal sebagai undang-undang negara ini selama 33 tahun, sehingga diketepikan oleh Sri Ram hanya dengan satu obiter (kenyataan sampingan yang tidak merupakan prinsip penghakiman itu) tanpa merujuk kepada penghakiman-penghakiman  Mahkamah Persekutuan sebelumnya itu.
Tidak kurang mendukacitakan, obiter itu diikuti oleh Mahkamah Persekutuan yang dipengerusikan oleh Zainun Ali dan sekarang, berulang kali disahkan oleh Mahkamah Persekutuan yang dipengerusikan oleh Tengku Maimun dan hakim-hakim pilihan yang sependapat dengannya atau mengikutinya.
Suara-suara menentang di Mahkamah Persekutuan sudah tidak kedengaran lagi kerana mereka tidak duduk dalam panel-panel yang mendengar isu-isu itu.
Harapan kita ialah, mana tahu dengan terus menyatakan pendirian dan hujah-hujah kita, akan ada hakim-hakim yang akan berfikir semula dan nampak akan bahayanya doktrin itu diterima pakai di negara ini dan berani menyatakannya. Kita tidak boleh mengharapkan ahli-ahli Parlimen kerana bagi mereka kehilangan kerusi mereka adalah lebih penting daripada kuasa Parlimen dirampas oleh mahkamah.
Jika tiada siapa mempedulikan kita pun dan jika apa yang dikhuatiri akan berlaku itu berlaku,  kita yakin, sejarah ada merakamkan bahawa kita telah menentangnya.
Abdul Hamid Mohamad adalah bekas ketua hakim negara.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Sorry.


Pembantu Muhyiddin dedah ‘debat kecil sewaktu sarapan’ sehari sebelum peletakan jawatan

Pembantu utama Muhyiddin Yassin mendedahkan sebuah babak ketika perbualan sewaktu sarapan bersama perdana menteri sehari sebelum peletakan jawatannya yang menyaksikan tumbangnya kerajaan yang menerajui negara selama 18 bulan ketika pandemik melanda negara.Marzuki Mohamad, bekas ketua setiausaha sulit perdana menteri berkata beliau pada awalnya terkejut ketika dimaklumkan oleh Muhyiddin bersedia untuk menyokong Ismail Sabri Yaakob bagi menduduki jawatan perdana menteri.“Macam mana lelaki ini boleh dicalonkan sebagai PM daripada parti yang jatuhkan dia dari jawatan yang diinginkan ramai itu?” tulis Marzuki sambil menambah “debat kecil” berlaku antara beliau dengan Muhyiddin mengenai perkara tersebut.“Namun nampaknya dia sudah nekad untuk lakukan apa yang dia yakin betul.”Beliau berkata Muhyiddin bimbang jika dia tidak mendapat sokongan sebagai calon perdana menteri, kemelut politik akan berterusan.“Hanya satu soalan yang beliau tanya pada saya, apakah keputusan itu selari Perlembagaan.“Saya beritahu dia, ‘ya tuan. Ia selari dengan Perlembagaan’.“Kemudian dia beritahu pada saya, ‘Hubungi Ismail minta jumpa saya pada pukul 11 pagi’.”Marzuki berkata beliau kagum dengan pendirian berjiwa besar yang ditunjukkan Muhyiddin sambil menambah beliau mahu mendedahkan perincian perbualan mereka dalam sebuah memoir peribadi.Ismail adalah antara pemimpin Umno dan ahli Kabinet yang menolak untuk bersama dua pemimpin Umno Najib Razak dan Ahmad Zahid Hamidi yang berkempen untuk menumbangkan Muhyiddin dengan menarik sokongan terhadap beliau.Najib dan Zahid adalah sebahagian daripada kumpulan yang di gelar kluster mahkamah dianggotai pemimpin Umno yang memegang jawatan dalam pentadiran kerajaan Barisan Nasional sebelum jatuh pada 2018.Semalam, Muhyiddin yang merupakan pengerusi Perikatan Nasional, mengesahkan Ismail memiliki sokongan 50 ahli Parlimen daripada gabungan itu selagi naib presiden Umno itu komited untuk melantik pentadbiran kerajaan yang bersih dan mengangkat kebebasan badan kehakiman dalam negara.Muhyiddin beberapa kali berkata beliau terpaksa meletakkan jawatan selepas sekumpulan “kleptokrat” berkomplot menenatang beliau bagi melepaskan diri daripada perbicaraan.Terdahulu, MalaysiaNow melaporkan butiran bagaimana Zahid mendekati Muhyiddin dalam usahanya untuk menggugurkan pertuduhan terhadap beliau.


PN gesa PH tunaikan janji, peruntukan sama rata ahli Parlimen

Perikatan Nasional (PN) menggesa Perdana Menteri Anwar Ibrahim menunaikan janji bahawa peruntukan pembangunan akan diberikan sama rata kepada semua ahli Parlimen merentasi parti sebagaimana yang dilaksanakan kerajaan terdahulu.
Ketua Whip PN, Takiyuddin Hassan berkata ini selaras dengan tawaran Pakatan Harapan (PH) sewaktu kempen Pilihan Raya Umum ke-15 (PRU15) yang mana gabungan itu akan menyediakan peruntukan pembangunan sama rata kepada semua wakil rakyat.
“Sebelum ini peruntukan tersebut pula disalurkan terus kepada pusat khidmat ahli Parlimen melalui Unit Penyelarasan dan Pelaksanaan (ICU), Jabatan Perdana Menteri.
“PN mengharapkan kerajaan Persekutuan khususnya perdana menteri yang juga menteri kewangan mengutamakan kepentingan rakyat dan mengurangkan unsur-unsur seumpama deraan dan balas dendam kepada pihak Pembangkang yang menerima mandat yang sah daripada rakyat melalui saluran demokrasi,” katanya dalam satu kenyataan, hari ini.
Takiyuddin turut memetik Tawaran Harapan yang mana PH akan menyediakan Dana Pembangunan Kawasan Pilihan Raya (CDF) sama rata kepada semua wakil rakyat tanpa mengira parti kerana mereka mewakili kepentingan rakyat di kawasan itu.
Selain itu, tawaran itu turut menyebut, peruntukan dana juga perlu disalurkan melalui Parlimen dan bukannya Pejabat Perdana Menteri (PMO).
Sementara itu, Takiyuddin berkata PN memandang berat kenyataan perdana menteri yang mengesahkan peruntukan pembangunan kepada ahli Parlimen akan dikurangkan sebanyak 65% tahun ini berbanding tahun sebelumnya.
Katanya, meskipun kerjaan dikatakan mengambil langkah mengawal kewangan selaras dengan kedudukan dan kekangan ekonomi negara, namun peruntukan pembangunan yang disalurkan melalui ahli Parlimen yang memberikan manfaat serta faedah terus kepada rakyat tidak sepatutnya diganggu.
Semalam, Anwar mengesahkan bahawa peruntukan tahunan kepada ahli Parlimen dikurangkan daripada RM3.8 juta kepada RM1.3 juta secara berperingkat sebagai langkah mengawal aliran kewangan negara.


Petronas jangka permintaan minyak tidak menentu ekoran pandemik

Petronas hari ini berkata ia menjangka pemulihan permintaan minyak kesan daripada pandemik Covid-19 akan kekal tidak kukuh dan tidak menentu dalam beberapa tahun akan datang.Dalam laporan unjuran aktivitinya bagi 2022-2024 yang dikeluarkan hari ini, Petronas berkata laluan ke arah pemulihan dalam permintaan minyak yang mampan kekal tidak kukuh dan tidak menentu berikutan kemunculan varian baru Covid-19 di mana ia telah menyebabkan gelombang sekatan pergerakan penuh mula dijalankan semula.”Firma petroleum negara itu juga berkata pemain industri optimis berhubung pemulihan ekonomi namun kekal berhati-hati.“Pendekatan yang lebih bijak adalah dengan memperkasakan usaha kolektif dan sedia untuk menghadapi ketidaktentuan harga minyak,” katanya.Selepas 2024, Petronas berkata ia meramalkan prospek positif bagi menjalankan aktiviti pelantar minyak di samping usaha menaik taraf keupayaannya.Petronas juga menjangkakan prospek yang stabil untuk pembuatan struktur tetap dan kemudahan dasar laut di samping meneruskan usaha-usaha untuk mencipta pendapatan kewangan melalui sumber minyak dan gas dari pelantar yang terlibat.Harga cecair gas asli dijangka tidak menentu pada tahun-tahun akan datang berikutan keadaan cuaca dan kemungkinan perubahan dasar yang boleh mengubah dinamik rantaian bekalan-permintaan bagi sumber asli itu, katanya.


Agong gesa rakyat sokong RUU kawalan produk tembakau

Yang di-Pertuan Agong Sultan Abdullah Sultan Ahmad Shah menyatakan rasa bangga terhadap usaha kerajaan dalam menjamin dan memelihara kesihatan generasi akan datang, menerusi pembentangan Rang Undang-Undang (RUU) Kawalan Produk Tembakau dan Merokok 2022 di Parlimen baru-baru ini.
Sultan Abdullah berkata secara peribadi baginda merasakan perkara itu adalah satu usaha yang cukup murni, dan berharap seluruh rakyat Malaysia memberi sokongan dan dokongan supaya RUU itu dapat dikaji dan diteliti.
“Baru-baru ini saya begitu bangga setelah mendapat maklum daripada kerajaan khususnya Perdana Menteri (Ismail Sabri Yaakob), satu lagi RUU yang dibentang di Parlimen berkaitan kawalan tembakau dan rokok telah diputuskan untuk dikaji lebih mendalam,” titah baginda ketika merasmikan Kompleks Institut Kesihatan Negara (NIH) di Setia Alam hari ini.
Turut berangkat ke majlis itu Permaisuri Agong Azizah Aminah Maimunah Iskandariah, dan majlis turut dihadiri Menteri Kesihatan Khairy Jamaluddin dan isteri Nori Abdullah.
Pada 2 Ogos lepas, Dewan Rakyat meluluskan usul supaya Rang Undang-Undang Kawalan Produk Tembakau dan Merokok 2022 yang meletakikan sasaran untuk melahirkan generasi penamat rokok (GEG) bagi merokok menjelang tahun 2040, dirujuk ke jawatankuasa pilihan khas Parlimen.
“Dari segi pelaksanaannya terpulang kepada pihak kerajaan untuk menentukan cara dan bila melaksanakannya. Jadi ini adalah satu usaha terbaik, bagi saya untuk menjaga kesihatan generasi akan datang lebih terpelihara dan terjamin, untuk mendapat satu tahap kesihatan yang lebih baik,” titah Seri Paduka.
Beliau berkata anak-anak muda perlu dididik untuk mengamalkan amalan-amalan terbaik agar perkara yang boleh menjejaskan kesihatan dapat dikurangkan, dan paling penting dapat mengurangkan perbelanjaan kerajaan di hospital-hospital dalam negara.
Pada masa yang sama, baginda turut menzahirkan ucapan terima kasih kepada warga kerja Kementerian Kesihatan yang memberi perkhidmatan terbaik sewaktu negara memerangi Covid-19.
Sultan Abdullah turut mengucapkan tahniah kepada Khairy atas pelantikan beliau sebagai naib presiden bagi Persidangan Kesihatan Sedunia (WHA) Ke-75 yang secara tidak langsung memberi pengiktirafan kepada beliau dan Malaysia.
Mengenai penubuhan Kompleks NIH, Yang di-Pertuan Agong bertitah ia merupakan satu lagi titik tolak penanda aras bagi masa hadapan untuk membawa soal-soal kesihatan ke tahap yang lebih baik demi kesejahteraan dan kesihatan rakyat.


Di sebalik kemeriahan sambutan Hari Kebangsaan

Walaupun Hari Kebangsaan sudah beberapa hari berlangsung tetapi bahang kemeriahan sambutan itu masih dapat dirasakan apabila melihat pelbagai hantaran yang dibuat dalam media sosial.
Sambutan Hari Kebangsaan tahun ini dirasakan luar biasa.
Mula-mula saya ingat ia merupakan perasaan peribadi saya tetapi apabila membaca hantaran dan komen orang ramai, maka ternyata ia turut dirasakan oleh sebahagian besar rakyat Malaysia.
Lebih-lebih lagi apabila menyaksikan bukan saja bilangan mereka yang hadir pada acara sambutan di Dataran Merdeka pada 31 Ogos lalu tetapi suasana kegembiraan orang ramai, maka sungguhlah sambutan kali ini adalah luar biasa.
Sebagai seorang warga yang setiap tahun mengikuti perayaan Hari Kebangsaan melalui media massa, saya juga boleh mengatakan bahawa sambutan kali ini adalah luar biasa  walaupun ia bukanlah mempunyai acara yang hebat dan istimewa.
Pernah pada sambutan tahun-tahun lalu, acara lebih hebat diadakan daripada segi perarakan di Putrajaya tetapi kemeriahan orang ramai yang hadir tidaklah seperti apa yang berlaku kali ini.
Maka ada suatu hantaran menyatakan bahawa sambutan akan datang wajar diadakan di tempat yang lebih luas berbanding Dataran Merdeka.
Ini kerana dikatakan kelihatan wanita, kanak-kanak dan warga emas yang terhimpit dalam kesesakan.
Tetapi Dataran Merdeka adalah tempat bersejarah dan ia mempunyai akses melalui LRT.
Sedangkan kalau ia diadakan di Putrajaya yang mempunyai tempat lebih luas, tetapi buat masa ini ia tidak mempunyai akses LRT.
Lagipun untuk tahun-tahun akan datang, belum tentu sambutan orang begitu besar seperti pada tahun ini.
Ada sesuatu yang istimewa berlaku tahun ini.
Acara perarakan dan program diadakan pada 31 Ogos lalu adalah suatu yang biasa bagi Malaysia, tiada apa yang istimewa, tetapi apa yang menjadikannya luar biasa adalah semangat orang ramai untuk datang seawal pukul 5 pagi.
Mereka mencurah-curah datang melalui LRT untuk ke Jalan Raja dan Jalan Raja Laut.
Kebanyakan yang hadir adalah golongan muda dan adalah dipercayai kehadiran mereka dalam sambutan itu adalah buat kali pertama.
Walaupun tentunya yang datang itu kebanyakannya dari Wilayah Persekutuan, Selangor dan Negeri Sembilan, tetapi dari negeri-negeri yang lebih jauh dipercayai turut hadir.
Sebab yang diberikan tentang kemeriahan ini adalah suasana pasca-Covid-19.
Maknanya Hari Kebangsaan tidak dapat disambut selama dua tahun kerana pandemik.
Jadi apabila ia diadakan pada tahun ini, orang ramai dirasakan terdorong untuk meraikannya dengan keluar untuk menikmati suasana kebebasan pasca-Covid-19.
Fenomena suasana pasca-Covid-19 turut berlaku sebelum ini.
Ia bermula dengan Pesta Buku Antarabangsa Kuala Lumpur yang mendapat sambutan luar biasa.
Begitu juga dengan ekspo pertanian Maha yang juga mendapat sambutan.
Tetapi acara-acara lain seperti konsert dan tayangan filem seperti Mat Kilau dan Air Force juga disambut secara luar biasa.
Maknanya rakyat Malaysia menjadi lebih aktif selepas Covid-19 ini. Mereka juga pergi bercuti, panjat gunung, masuk hutan dan pelbagai aktiviti luar rumah.
Tetapi suasana luar biasa terhadap Hari Kebangsaan adalah lebih besar daripada kebiasaannya kerana perasaan untuk aktif pasca pandemik.
Apa yang menyebabkan sambutan Hari Kebangsaan kali ini berbeza adalah kerana masyarakat dan suasana negara juga sudah berubah berbanding dua tahun dahulu.
Dalam dua tahun, ada dua lapisan anak muda yang tamat pengajian mereka untuk menyertai pasaran pekerjaan.
Sementara dua lapisan lepasan sekolah pula turut memasuki alam dewasa.
Pandemik pula memaksa penggunaan internet yang tinggi dan ia menjadi lebih mantap pada masa ini.
Selama dua tahun ini, aktiviti media sosial menjadi lebih cergas yang dipercayai turut meningkatkan kesedaran dan minat orang ramai terhadap politik.
Tentunya mereka tidak terlepas daripada perdebatan politik yang disebarkan oleh pengulas-pengulasnya, yang juga kian bertambah dan lebih cergas menjelang Pilihan Raya Umum ke-15 (PRU15).
Maknanya ada peserta baru bagi perbincangan politik dalam masyarakat.
Namun begitu terdapat juga tanda-tanda kelelahan atau kejemuan terhadap politik.
Tetapi itu mungkin berlaku dalam kalangan orang yang lebih lama mengikuti perkembangan politik dan berasa kecewa harapannya tidak tercapai.
Tetapi bagi mereka yang baru mengetahui atau meminati politik, maka ia adalah suatu perkara baru yang menarik.
Kelelahan politik juga lebih bertumpu kepada pertikaian antara dan intra parti.
Maknanya bagi golongan ini, mereka melihat politik lebih kepada sudut kenegaraan dan kebajikan rakyat dan bukannya mengangkat seseorang tokoh atau menyokong sesebuah parti.
Maka dengan sikap inilah, mereka turun ke Dataran Merdeka untuk menyambut Hari Kebangsaan.
Walaupun sememangnya kebanyakan orang ramai datang untuk bergembira bersama keluarga untuk menyaksikan perarakan dan acara.
Mereka bukanlah terdorong sangat dengan gagasan Keluarga Malaysia anjuran kerajaan tetapi adalah lebih kepada berjalan-jalan bersama keluarga masing-masing.
Namun begitu, mereka mengambil sikap positif terhadap kerajaan.
Lebih-lebih lagi kakitangan awam sudah diumumkan kenaikan gaji.
Sebahagian besar yang hadir pada sambutan Hari Kebangsaan itu pula adalah orang Melayu dengan kebanyakannya merupakan kakitangan awam.
Sementara sebahagian besar peserta perarakan adalah juga kakitangan awam yang terdiri daripada orang Melayu.
Umumnya mereka semua mengharapkan negara ini bersih daripada korupsi. Ini kerana korupsi nerugikan keseluruhan rakyat.
Seminggu sebelum 31 Ogos, bekas pedana menteri, Najib Razak memulakan hukuman penjaranya.
Perasaan bercampur-baur menyelubungi rakyat Malaysia, mengikut aliran politik kepartian masing-masing.
Tetapi pada keseluruhan, terdapat perasaan lega dan menaruh harapan bahawa negara ini mampu menangani korupsi.
Hukuman itu menjadi perbualan berhari-hari selepas itu dengan pada Ahadnya, Umno mengadakan perhimpunan taklimat khas mengenainya dengan pada sebelah malamnya terdapat mesyuarat tertinggi parti yang boleh menentukan kedudukan perdana menteri.
Daripada ucapan yang disampaikan semasa perhimpunan itu, terdapat desakan untuk menjejaskan institusi kehakiman.
Namun ternyata keesokan harinya, tiada perubahan yang berlaku.
Ini bermakna kedudukan Perdana Menteri Ismail Sabri Yaakob kekal sementara proses mahkamah tidak akan terjejas.
Bila sampai masanya, PRU15 akan diadakan.
Sokongan rakyat terhadap usaha membanteras korupsi menaikkan semangat patriotisme yang menyelubungi keseluruhan minggu lalu.
Maka perkembangan di mahkamah itu memeriahkan lagi sambutan Hari Kebangsaan.
Negara boleh dibina semula untuk bersih daripada korupsi.
Menjadi sebuah negara yang bersih bukanlah sesuatu yang mustahil.
Apabila hampir semua orang dapat menahan diri daripada melakukan korupsi, bukan semata-mata takut kepada hukuman, maka negara akan menjadi bersih dan memberi keuntungan kepada rakyat.
Selepas 31 Ogos, satu lagi peristiwa daripada mahkamah berlaku apabila isteri Najib, Rosmah Mansor turut dijatuhkan hukuman penjara kerana korupsi.
Maknanya proses pembersihan sedang berlaku di negara ini.
Semua perkembangan ini akan menjadi pengajaran kepada rakyat Malaysia supaya dalam apa jua kedudukan wajar mengelak diri daripada korupsi.
Perkembangan ini akan terus menjadi perbualan rakyat Malaysia berhari-hari lamanya.
Terdapat beberapa lagi kes berprofil tinggi yang akan diketahui keputusannya pada bulan ini.
Maka kesan daripada ini akan sampai pada 16 September, iaitu Hari Malaysia.
Sekali lagi kemeriahan akan berlaku dengan rakyat berharap bahawa negara ini dapat bangkit untuk menjadi lebih baik dengan meninggalkan keburukan-keburukan lalu.


Perumahan isu sensitif, mengapa lantik HDB Singapura, soal Shahidan

Ahli Parlimen Perikatan Nasional (PN) mempersoalkan peranan dan lantikan pakar dari Lembaga Perumahan dan Pembangunan (HBD) Singapura untuk menyertai Kementerian Pembangunan Kerajaan Tempatan (KPKT) dalam menguruskan isu perumahan rakyat di Malaysia.
Shahidan Kassim (PN-Arau) berkata mengapa lantikan itu dibuat sedangkan Malaysia mempunyai Majlis Perumahan Negara yang boleh melihat isu tersebut bersama-sama dengan pihak kementerian.
"Majlis Perumahan Negara ini ditubuhkan tapi belum lagi dibawa ke Parlimen berhubung akta Majlis Perumahan Negara.
"Saya ingat, Yang Berhormat tubuhkan majlis dahulu dan HDB kalau nak, lantik sebagai konsultan.
"Bukan secara langsung (dalam KPKT)," katanya ketika membahaskan Belanjawan 2023 di peringkat dasar bagi kementerian berkenaan di Dewan Rakyat petang ini.
Mengulas lanjut, Shahidan berkata isu pengurusan perumahan negara amat sensitif untuk didedahkan kepada syarikat dari negara luar kerana melibatkan demografi, kependudukan yang sememangnya tidak boleh dimaklumkan kepada pihak lain.
"Kita kena corakkan rancangan perumahan ini dengan cara kita sendiri."
Atas sebab itu, beliau mencadangkan supaya KPKT mengenal pasti masalah utama dalam isu perumahan negara dan sudah pasti jalan penyelesaiannya boleh dicari tanpa melibatkan pihak luar.
Katanya, beliau sudah membangkitkan perkara itu dalam persidangan Kamar Khas Parlimen hari ini dan sudah dijawab oleh pihak menteri.
Bagaimanapun, beliau membangkitkan sekali lagi persoalan yang sama dengan harapan kementerian boleh memberikan penjelasan mengenainya sekali lagi.
Terdahulu Menteri Perumahan dan Kerajaan Tempatan Nga Kor Ming memberi amaran tidak teragak-agak untuk mengambil tindakan perundangan kepada pihak yang membuat tohmahan, fitnah dan cubaan menghasut rakyat susulan tindakannya membawa masuk pakar luar untuk berkongsi kepakaran dan pengalaman berhubung isu perumahan.
Sebelum ini, Nga dilaporkan berkata kerajaan Singapura bersetuju menghantar beberapa pakar HDB bulan depan untuk berkongsi pengalaman dengan Malaysia.
Katanya ini termasuk jemputan dalam sesi seminar dan bengkel bagi mendapatkan ilmu dan pengetahuan serta berkongsi kepakaran dalam bidang perumahan.


660 kes baru Covid-19, 630 pulih, 4 lagi kematian dilaporkan

Sebanyak 630 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 37,254 orang, kata Ketua Pengarah Kesihatan Dr Noor Hisham Abdullah.Katanya sebanyak 660 kes baru jangkitan Covid-19 dikesan termasuk empat jangkitan import, menjadikan bilangan terkumpul penularan pandemik itu dalam negara berjumlah 50,390 orang.“Sabah mencatatkan kes baru tertinggi sebanyak 387 kes, manakala negeri-negeri di Lembah Klang merekodkan 173 jangkitan,” katanya pada sidang media hariannya.Tambah Noor Hisham seramai 12,814 pesakit sedang menerima rawatan di hospital, 103 dirawat di Unit Rawatan Rapi termasuk 41 memerlukan bantuan alat pernafasan.“Dukacita dimaklumkan terdapat 4 lagi kematian baru dilaporkan, menjadi jumlah mereka yang maut akibat Covid-19 meningkat kepada 322 orang,” katanya.


Video mengejutkan lelaki beruniform mengganasi pekerja asing tersebar

Beberapa klip video mengejutkan tersebar menunjukkan lelaki beruniform memukul dan mengganasi pekerja asing tanpa belas kasihan yang dipercayai sedang menjalani kuarantin Covid-19.MalaysiaNow tidak dapat mengesahkan ketulenan klip video tersebut yang tersebar di aplikasi WhatsApp dan media sosial.Dalam salah satu video, kelihatan lelaki beruniform yang memegang getah paip memaksa seorang pekerja asing untuk berguling atas rumput.Dalam satu lagi klip video, kelihatan dua lelaki memukul pekerja asing dengan menggunakan getah paip dan kayu.Aktivis hak pekerja asing berpusat di Nepal Andy Hall yang mengetahui tentang klip video itu memberitahu MalaysiaNow kedua-dua insiden berlaku di Meru, Klang.MalaysiaNow difahamkan pekerja asing yang diganasi itu bekerja dengan syarikat pengeluar sarung tangan getah terbesar dunia Top Glove.“Pihak berkuasa sangat kejam dengan mereka.“Mereka semua berasa tidak selamat. Ada yang cuba untuk keluar dan melarikan diri,” kata Hall kepada MalaysiaNow.Dalam satu lagi klip video, kelihatan dua lelaki memukul pekerja asing dengan menggunakan getah paip dan kayu.Sebelum ini, kerajaan mengarahkan syarikat pengeluar sarung tangan getah terbesar dunia itu melakukan saringan ke atas lebih 2,260 pekerja selepas menjadi penyumbang terbesar jangkitan Covid-19 dalam negara pada ketika ini.Sementara itu, satu lagi video menujukkan seorang individu dalam uniform polis bertindak menyepak seorang pekerja asing yang sedang duduk bersama-sama beberapa individu lain.Ketua Polis Seremban Mohd Said Ibrahim dilaporkan berkata kejadian tersebut dipercayai berlaku di Senawang, Negeri Sembilan.MalaysiaNow sedang mendapatkan ulasan Angkatan Tentera Malaysia (ATM) dan pihak polis berhubung klip video ini.Kedua-dua badan beruniform berkenaan dikerahkan untuk melaksana Perintah Kawalan Pergerakan Bersyarat (PKPB) hampir ke seluruh negara selepas peningkatan mendadak jangkitan Covid-19.Sehingga kini, sebanyak 67,169 kes positif wabak berkenaan dilaporkan dalam negara.


Pengarah urusan syarikat ambil pesanan nasi ganja Ipoh guna helikopter didakwa

Seorang pengarah urusan syarikat yang menerbangkan sebuah helikopter untuk mengambil pesanan bungkusan nasi ganja di Padang Ipoh didakwa di Mahkamah Majistret hari ini atas pertuduhan tidak mematuhi pelan penerbangan, tahun lepas.Tertuduh Mohamed Raffe K. Chekku, 53, yang mengaku tidak bersalah didakwa melakukan kesalahan itu di kawasan Padang Ipoh kira-kira pukul 9.50 pagi hingga 10 pagi, 23 Julai 2021.Mengikut kertas pertuduhan, Mohamed Raffe didakwa melanggar Kaedah-Kaedah Udara seperti yang ditentukan oleh ketua pengarah penerbangan awam dalam “Civil Aviation Directive 2 – Rules of the Air” di bawah Chapter 3.Ia tidak mematuhi “Flight Plan” yang dikemukakan apabila telah membuat pendaratan sebuah pesawat jenis Bell 505 nombor pendaftaran 9M-RCI di lokasi selain daripada Aerodrome yang dinyatakan dalam pelan penerbangan tersebut.Pertuduhan itu dibacakan di hadapan Majistret Jesseca Daimis dan kesalahan itu dikemukakan mengikut Peraturan 77(2) Peraturan-Peraturan Penerbangan Awam 2016 dan boleh dihukum di bawah Peraturan 206 (3)(a) peraturan yang sama. Ia memperuntukkan hukuman denda maksimum RM50,000 atau dipenjarakan selama tempoh tidak melebihi tiga tahun atau kedua-duanya bagi seorang individu jika sabit kesalahan.Pendakwaan dikendalikan timbalan pendakwa raya Jean Sharmila Jesudason manakala tertuduh diwakili peguam Baljit Singh Sidhu.Jesseca membenarkan jaminan sebanyak RM5,000 dengan seorang penjamin ke atas tertuduh dan menetapkan 29 Jun ini sebagai tarikh sebutan semula kes.


Masih fobia air naik, banjir ketika PRU15 tak mengujakan mangsa

Ira dan Yati duduk berbual di tepi khemah oren yang menjadi "rumah ganti" mereka di pusat pemindahan sementara (PPS) SK Sungai Binjai, Klang selepas kediaman mereka dimasuki air akibat banjir.
Tinjauan MalaysiaNow ke PPS tersebut mendapati bilangan keluarga yang ditempatkan di situ semakin berkurangan pada waktu pagi sejak ianya dibuka untuk penempatan beberapa hari lalu.
Bagaimanapun keadaan cuaca yang tak menentu menyaksikan beberapa keluarga kembali menginap semula di situ sehingga air surut dah cuaca reda.
Ira dan Yati memberitahu mereka masih fobia terhadap kejadian banjir besar dan mengejut yang melanda Lembah Klang pada Disember tahun lalu.
Kata Ira, sebaik sahaja hujan lebat mula memenuhi parit besar di tepi rumahnya, dia mula berasa panik sehingga mencetuskan perasaan bercampur baur kerana bimbang banjir mengejut akan berlaku.
"Saya balutkan, angkat dan kemudian kemaskan semua barang sebelum datang sendiri ke sini.
"Suami kunci sahaja rumah, kami terus datang ke sini," katanya ketika tinjauan MalaysiaNow ke sekolah itu petang Sabtu.
Sehingga kini, kira-kira terdapat 10 PPS dibuka di Selangor sejak 10 November lalu apabila beberapa kawasan terutamanya di Klang dan Kuala Selangor dinaiki air.
Mengulas lanjut, Ira berkata masih cuba bertenang daripada memikirkan perkara-perkara buruk atau kejadian banjir yang lebih teruk melanda dalam masa terdekat.
Ini kerana dia sudah tidak mampu lagi menanggung kerugian akibat bencana tersebut.
"Sebanyak RM30,000 habis digunakan untuk menggantikan perabot di dalam rumah selain baik pulih semua kemusnahan.
"Hutang baiki dua buah kereta yang ditenggelami air pun belum habis dibayar. Saya tak tahu nak meluah lagi kepada siapa tentang hal ini."

Ira dan Yati ketika ditemu bual di pusat pemindahan sementara di Meru, Klang.

Sementara itu, Yati berkata dia hanya fikirkan nyawa dan keselamatan ahli keluarganya sebaik sahaja dimaklumkan paras air semakin tinggi di kawasan rumahnya.
"Balik sahaja dari tempat kerja, saya capai pakaian yang ada dan suami terus pandu kereta ke sini.
"Kami tak boleh tunggu kerana terbayangkan situasi banjir tahun lepas. Kenderaan pacuan 4 roda pun tak boleh masuk.
"Ketika itu ada sesetengah keluarga yang terpaksa panjat bumbung rumah untuk diselamatkan."
Malaysianow dimaklumkan kira-kira lebih 400 mangsa banjir ditempatkan di PPS SK Sungai Binjai dengan 146 keluarga.
Tiada ahli politik bantu
Dalam pada itu, Ira berkata dia kecewa dengan sikap sesetengah pihak yang giat menjalankan kempen Pilihan Raya Umum ke-15 (PRU15) tanpa menjaga sensitiviti penduduk yang terjejas akibat banjir.
Katanya, ketika sibuk mengemas barang-barang di rumah, ramai anggota parti yang sibuk mengibarkan bendera dengan melaungkan nama parti tanpa mempedulikan kebimbangan penduduk.
"Duduk tepi jalan kibar bendera cakap undi kami, undi kami.
"Bukan nak tolong kami yang sibuk berpindah. Tapi politik sahaja."
Yati pula berkata, dia enggan melayan calon-calon PRU15 yang datang ke pusat pemindahan hanya untuk berkempen bukan membantu.
"Yang pakai bendera merah, saya pun tak tahu siapa. Datang sini pusing-pusing kemudian minta sokong dia.
"Macam mana tu? Kami tengah takut rumah tak selamat. Dia takut benda lain."
Disebabkan itu, kata Yati dia enggan melayani kempen calon-calon PRU15 yang tidak sensitif terhadap perasaan mangsa banjir.
Ketika ini, katanya, semua mangsa banjir hanya memikirkan keadaan rumah yang ditinggalkan bukan calon yang hanya pandai tunjuk bendera.


Jabatan Peguam Negara perlu lebih masa teliti representasi kedua Irwan

Jabatan Peguam Negara (AGC) memerlukan lebih masa untuk memutuskan representasi dikemukakan bekas ketua setiausaha Perbendaharaan Mohd Irwan Serigar Abdullah berhubung tuduhan pecah amanah dihadapinya bersama  Najib Razak.
Najib dan Irwan didakwa pada 2018 atas enam pertuduhan pecah amanah membabitkan harta kerajaan Malaysia berjumlah RM6.6 bilion berkaitan bayaran kepada International Petroleum Investment Company (IPIC).
Dalam prosiding hari ini, Timbalan Pendakwa Raya Muhammad Saifuddin Hashim Musaimi memaklumkan kepada hakim Mahkamah Tinggi Muhammad Jamil Hussin bahawa ia adalah arahan daripada Peguam Negara Idrus Harun untuk memohon satu lagi tarikh pengurusan kes.
“Jadi, kami perlukan masa untuk meneliti surat representasi kerana kes ini melibatkan jumlah yang besar iaitu RM6 bilion. Kalau boleh kami mohon satu tarikh pada September,” katanya.
Permohonan pendakwaan itu tidak dibantah peguam Muhammad Shafee Abdullah yang mewakili Najib, bagaimanapun peguam N Kumaraendran bagi pihak Irwan memohon tarikh lebih awal iaitu pada Julai dengan alasan pertuduhan ke atas anak guamnya sudah ‘tergantung’ selama lima tahun.
“Pertuduhan ini telah menghantui anak guam saya selama lima tahun. Beliau didakwa pada 2018 dan kes ini telah dipindahkan ke Mahkamah Tinggi pada 2019. Kemudian pelbagai tarikh telah ditetapkan untuk pendengaran dan atas pelbagai sebab, tarikh telah dilapangkan.
“Perkara ini kemudian ditetapkan untuk perbicaraan penuh pada 3 April dan pihak pendakwaan memberi alasan untuk melapangkan tarikh perbicaraan dengan memberi sebab AG perlu mempertimbangkan representasi itu. September terlalu lama untuk tarikh sebutan...Tarikh (sebutan) yang singkat iaitu dua bulan (pada Julai) sepatutnya memadai untuk memberi tekanan terhadap mereka (pendakwaan) untuk mendapatkan keputusan awal,” kata Kumaraendran.
Mahkamah kemudian menetapkan 9 Ogos bagi tarikh pengurusan kes bagi pendakwaan memaklumkan status representasi.
Najib mengemukakan representasinya dua tahun lepas tetapi ditolak manakala representasi dihantar oleh Irwan pada 2020 tidak dijawab oleh AGC, sehubungan itu Irwan menghantar permohonan representasi baharu pada Mac lepas.
Pada 24 Oktober 2018, Najib, 69, dan Irwan, 66, mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion berkaitan bayaran kepada IPIC.
Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara 21 Disember 2016 dan 18 Disember 2017, mengikut Seksyen 409 Kanun Keseksaan dibaca bersama Seksyen 34 kanun sama yang membawa hukuman penjara maksimum 20 tahun dan sebatan serta boleh dikenakan denda, jika sabit kesalahan.
Sementara itu, dalam prosiding berasingan, bagi pertuduhan pengubahan wang haram membabitkan dana SRC International Sdn Bhd berjumlah RM27 juta dihadapi Najib, Hakim Mahkamah Tinggi K. Muniandy hari ini menetapkan 18 Ogos untuk pengurusan kes.
Tarikh itu ditetapkan selepas Timbalan Pendakwa Raya Mohd Ashrof Adrin Kamarul memaklumkan bahawa rayuan Peguam Diraja Jonathan Laidlaw yang berpangkalan di United Kingdom untuk diterima masuk sebagai peguam bagi mewakili Najib dalam perbicaraan kes SRC International akan didengar pada 10 Ogos di Mahkamah Persekutuan.
 “Yang Arif, permohonan Najib untuk menyemak semula keputusan kes penyelewengan RM42 juta dana SRC International di Mahkamah Persekutuan sudah selesai. Namun, pendengaran rayuan Laidlaw ditetapkan pada 10 Ogos. Sehubungan itu, saya memohon satu lagi tarikh bagi memaklumkan status kes kepada mahkamah ini,” katanya.
Pada 3 Feb 2019, Najib mengaku tidak bersalah terhadap tiga pertuduhan menerima wang berjumlah RM27 juta hasil kegiatan haram menerusi tiga akaun bank AmPrivate Banking miliknya.
Bekas Ahli Parlimen Pekan itu didakwa melakukan perbuatan tersebut di AmIslamic Bank Berhad, Bangunan Ambank Group, Jalan Raja Chulan pada 8 Julai 2014.
Pertuduhan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman maksimum penjara lima tahun atau denda RM5 juta atau kedua-duanya, jika sabit kesalahan.


Pengasas Rumah Bonda didakwa abai kanak-kanak OKU

Pengasas Rumah Bonda, Siti Bainun Ahd Razali hari ini dihadapkan ke Mahkamah Sesyen atas pertuduhan mengabaikan seorang kanak-kanak perempuan sindrom down berusia 13 tahun yang tular sebelum ini.Siti Bainun, 29, bagaimanapun mengaku tidak bersalah atas pertuduhan yang dibacakan di hadapan hakim Izralizam Sanusi.Mengikut pertuduhan, wanita itu didakwa sebagai orang yang dipertanggungjawabkan untuk menjaga kanak-kanak itu telah mengabaikan mangsa sehingga menyebabkannya mengalami kecederaan fizikal dan emosi.Dia dituduh melakukan perbuatan tersebut di sebuah unit kondominium di Wangsa Maju antara Februari dan Jun tahun ini mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara hingga 20 tahun atau kedua-duanya, jika sabit kesalahan.Timbalan pendakwa raya (TPR) Noor Shakira Aliana Alias mencadangkan jaminan RM20,000 dengan seorang penjamin berserta syarat tambahan tertuduh dilarang mengganggu mangsa, menyerahkan pasport kepada mahkamah dan melapor diri di balai polis berdekatan kediaman.“Kes ini adalah kes kepentingan awam dan mendapat perhatian media. Pihak kerajaan juga memandang serius terhadap kes pengabaian kanak-kanak. Mangsa dalam kes ini adalah orang kurang upaya (OKU), sindrom down,” katanya yang mengendalikan kes itu bersama TPR Rosidah Abu Bakar.Peguam Nur Aminahtul Mardiah Md Nor yang mewakili tertuduh memohon jaminan minimum dengan alasan anak guamnya telah memberikan kerjasama yang baik kepada pihak polis selain berjanji akan hadir ke mahkamah sepanjang prosiding kes kerana mahu membersihkan namanya.Mahkamah membenarkan tertuduh diikat jamin RM12,000 dengan seorang penjamin berserta syarat tambahan dilarang mengganggu mangsa, menyerahkan pasport kepada mahkamah dan melapor diri di balai polis berdekatan.“Kesemua syarat yang ditetapkan perlu dipatuhi oleh tertuduh kerana membabitkan mangsa kanak-kanak, jika syarat ini gagal dipatuhi jaminan akan dibatalkan,” katanya yang kemudian menetapkan 4 Oktober untuk sebutan semula kes.


RUU anti gangguan seksual akan berkuat kuasa secara berperingkat, kata menteri

Rang Undang-Undang Antigangguan Seksual 2021 (AGS 2021) yang diluluskan di Dewan Negara semalam akan berkuat kuasa secara berperingkat mengikut fasal setelah mendapat perkenan Yang di-Pertuan Agong Sultan Abdullah Sultan Ahmad Shah.
Menteri Pembangunan Wanita, Keluarga dan Masyarakat Rina Harun berkata ia akan dimulakan dengan advokasi iaitu memberikan kesedaran, pendidikan dan pemahaman mengenai rang undang-undang itu kepada masyarakat yang akan dilakukan dalam siri jelajah seluruh negara.
“Uniknya rang undang-undang ini, ia boleh berkuat kuasa secara berfasa. Daripada 27 fasal, kita boleh kuat kuasa mengikut fasal-fasal tertentu yang dirasakan perlu disediakan.
“Selepas itu, kita juga hendak bangunkan peraturan dan garis panduan selepas ia diwartakan,” katanya dalam sidang media di Parlimen semalam.
Beliau juga berkata tribunal bagi anti gangguan seksual yang bakal dimulakan di Lembah Klang akan diperluas ke negeri dan daerah lain mengikut keperluan.
Rina berkata fasal dalam rang undang-undang itu juga memperuntuk tribunal tersebut boleh bersidang di mana-mana dan pada bila-bila waktu sekiranya terdapat keperluan selepas diputuskan oleh tribunal.
Beliau berkata mengikut fasal 4 rang undang-undang itu, tribunal hendaklah terdiri daripada presiden serta timbalan presiden yang dilantik dalam kalangan anggota perkhidmatan perundangan dan kehakiman.
“Selain itu, tidak kurang daripada lima anggota lain yang terdiri daripada orang yang merupakan anggota atau pernah memegang jawatan perkhidmatan kehakiman atau perundangan selain peguam bela dan peguam cara yang dilantik hendaklah tidak kurang daripada tujuh tahun pengalaman,” katanya.
Terdahulu, Dewan Negara meluluskan Rang Undang-Undang AGS 2021, akta untuk mengadakan peruntukan bagi suatu hak tebus rugi bagi mana-mana orang yang diganggu secara seksual, penubuhan Tribunal bagi Antigangguan Seksual, menggalakkan kesedaran tentang gangguan seksual dan untuk mengadakan peruntukan bagi perkara yang berkaitan dengannya.


Hukuman berat terhadap penjaga benarkan anak, remaja tiada lesen memandu

Hukuman berat mengikut Akta Pengangkutan Jalan boleh dikenakan kepada sesiapa yang membenarkan anak atau remaja tidak cukup umur memandu, kata Menteri Pengangkutan Wee Ka Siong.“Bukan sahaja terhadap pemandu bahkan pemilik kenderaan juga akan dikenakan tindakan paling berat kerana kecuaian dan menyebabkan kecederaan mana-mana pihak.“Sesiapa yang disabit kesalahan ini boleh diambil tindakan keras, sebab remaja itu tiada lesen memandu dan perlindungan insurans,” katanya ditemui media pada majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Seri Perdana semalam.Beliau berkata demikian ketika diminta mengulas insiden remaja berumur 16 tahun yang memandu kenderaan pelbagai guna (MPV) merempuh dua pemotong rumput hingga mengakibatkan seorang daripadanya maut di Jalan Pintasan Semeling, Sungai Petani, Kedah, semalam.Terdahulu media melaporkan, Ketua Polis Kuala Muda Zaidy Che Hassan berkata remaja itu tidak memiliki lesen memandu dan kini ditahan di ibu pejabat polis Kuala Muda untuk siasatan lanjut mengikut Seksyen 41 (1) Akta Pengangkutan Jalan 1987.Sementara itu Wee berkata krisis Ukraine-Rusia yang telah memacu harga minyak mentah dunia, menjadi antara sebab harga tiket penerbangan domestik dan antarabangsa naik mendadak, selain permintaan yang tinggi.Bagaimanapun katanya Suruhanjaya Penerbangan Malaysia (Mavcom) telah diminta untuk memantau peningkatan harga tiket berkenaan.Wee turut mengulangi bahawa harga tiket penerbangan yang dibeli pada saat akhir boleh menjadi mahal kerana penggunaan mekanisme penetapan harga dinamik, dengan memberikan contoh pembelian tiket pada musim Tahun Baru Cina dibuka pada harga antara RM300 hingga RM400, tetapi pembelian tiket beberapa hari sebelum penerbangan pula menyaksikan harga yang jauh lebih tinggi.


Akta baharu berkaitan dadah kurangkan kesesakan penjara, kata menteri

Kerajaan merancang untuk menggubal akta baharu iaitu Akta Penyalahgunaan Dadah dan Bahan (Rawatan dan Pemulihan) dalam usaha untuk mengurangkan kesesakan tahanan di penjara, persidangan Dewan Rakyat diberitahu hari ini.
Menteri Dalam Negeri Saifuddin Nasution Ismail berkata penggubalan akta berkenaan sedang dalam proses dan dijangka dibentangkan tahun ini.
"Bila akta baharu ini digubal, dilulus di sini (Dewan Rakyat), dilulus Dewan Negara, diwartakan untuk kita laksanakan maka kes seperti dadah ditemukan dalam badan seseorang, kita terus salurkan kepada program rawatan di bawah Agensi Antidadah Kebangsaan (AADK).
"Sama ada di bawah rawatan pemulihan bawah institusi ataupun rawatan pemulihan dalam komuniti. Kalau kita hantar ke rawatan institusi bawah AADK, dia (pesalah bawah akta baharu itu) akan ditempatkan dua tahun, dia keluar dua tahun lagi sambung ke dalam rawatan peringkat komuniti.
"Kalau dia kita salurkan ke rawatan pemulihan komuniti, dia akan ditempatkan tiga tahun. Jadi berbeza sekarang (akta berkaitan dadah yang sedia ada), dia mungkin berakhir (hukuman) dalam penjara," katanya pada sesi soal jawab.
Saifuddin Nasution menjawab soalan Wong Chen (PH-Subang) yang ingin tahu komitmen kerajaan untuk menyahjenayahkan kesalahan dadah kecil dalam usaha mengurangkan populasi banduan penjara di Malaysia.
Beliau berkata dengan penggubalan Akta Penyalahgunaan Dadah dan Bahan, ia mampu memberi kesan yang signifikan dari segi mengurangkan kesesakan di penjara.
"Hari ini, kita ada 39 penjara seluruh negara dan kapasiti sekarang, tahanan di dalamnya berjumlah 74,459 pesalah, reman dan sabitan, sedangkan keupayaan penjara kita cuma asalnya sekitar 65,000.
"Kita harap nanti bila kita laksanakan akta ini kita mampu untuk mengurangkan kesesakan penjara kerana kesalahan jenis tadi (dadah kecil), dia (pesalah) tidak ditempatkan di penjara sebaliknya ke pusat pemulihan," katanya.
Sementara itu, beliau berkata Kementerian Dalam Negeri (KDN) melaksanakan beberapa langkah untuk mengurangkan kesesakan tahanan dalam penjara antaranya diberi parol, perintah kehadiran wajib dan pembebasan berlesen kepada pesalah.
"Inisiatif ini sangat berjaya. Apabila melihat angkanya melalui inisiatif-inisiatif ini, setiap 800 (banduan diberi parol, perintah kehadiran wajib pesalah dan pembebasan berlesen) hanya satu sahaja patah balik ke penjara," katanya dan menjelaskan angka itu melibatkan pesalah yang menjalani hukuman bawah tiga tahun termasuk komponen kesalahan dadah.
Saifuddin Nasution berkata menerusi inisiatif berkenaan, ia juga menjimatkan kira-kira RM17 juta perbelanjaan kerajaan, pada tahun lepas.
"Bukan sahaja penjimatan tetapi mereka (pesalah) juga bebas bergaul dengan masyarakat maka inisiatif ini wajar mendapat sokongan dan dukungan semua Ahli Berhormat dalam dan luar Dewan ini," katanya.


Pendidikan seksual penting untuk diajar di sekolah

Pada hari ini, ramai yang menganggap bahawa pendidikan seks sebagai satu perkara yang taboo dan merupakan suatu aktiviti yang ingin mempromosikan hubungan seksual.
Namun, ini adalah pandangan yang sama sekali salah.
Malah, terdapat beberapa guru yang tidak menganggap ia adalah tugas mereka untuk mengajarnya seperti juga ibu bapa yang tidak mahu anak-anak mereka diajar tentang pendidikan seks di sekolah.
Menurut sebuah laporan di statistik polis pada tahun 2019, statistik menunjukkan remaja berusia antara 13 dan 15 tahun adalah golongan paling ramai menjadi mangsa rogol iaitu sebanyak 264 kes atau 57% sepanjang tempoh itu.
Jumlah ini bukanlah angka yang kecil namun sangat membimbangkan kerana dapat dilihat remaja berusia 13-15 tahun ini sangat mudah terdedah kepada bahaya gangguan seksual dan mungkin kerana mereka tidak mendapat panduan dan penerangan mengenai seksual yang sebenarnya.
Pendidikan seks sangat diperlukan di sekolah untuk membendung isu sosial seperti antun seksual, kehamilan remaja, perkahwinan kanak-kanak dan keganasan seksual sama ada di alam maya atau di dunia realiti.
Penulis juga berpendapat bahawa pendidikan seks penting untuk membina sikap hormat antara jantina yang berlainan.
Selain itu juga, pendidikan seksual sangat perlu diajar dan dibincang dengan lebih serius di sekolah kerana dapat dilihat di negara kita, seks bebas semakin berleluasa dan tidak dapat dikawal.
Dalam membicarakan isu ini, banyak sukatan pelajaran yang boleh diajar dalam pendidikan seksual seperti memahami dan mengenal diri mereka secara biologi.
Dalam pada itu, signifikan untuk memasukkan pembelajaran seksual di sekolah adalah untuk mencegah jenayah seksual terhadap kanak-kanak.
Kanak-kanak sering menjadi mangsa kerana mereka sangat kurang pendedahan dan keliru dengan sebarang tindakan seksual yang dilakukan terhadap mereka.
Sesetengah orang dewasa juga masih bersikeras dengan bersikap tertutup dan mengatakan kanak-kanak dan golongan muda boleh belajar tentang perkara ini di rumah.
Namun begitu, pada zaman sekarang maklumat boleh didapati di hujung jari sahaja.
Kesudahannya, maklumat yang mereka perolehi tidak ditapis dan berlainan dengan apa yang diajar di sekolah.
Dengan mengajarkan pendidikan seksual di sekolah, bukan bermakna untuk mengenalkan kepada murid-murid tentang seks semata-mata tetapi ianya bertujuan melengkapkan mereka dengan pengetahuan yang luas, kemahiran, sikap dan nilai yang akan memperkasakan mereka.
Mengapa masih banyak yang hamil di luar nikah dengan umur yang masih belum sesuai untuk menjadi ibu?
Sudah pasti hal ini berlaku kerana kurangnya pemahaman remaja mengenai perhubungan seks yang dibenarkan dalam agama, selamat dan tidak mendatangkan bahaya kepada kepada nyawa dan masa hadapan mereka.
Oleh itu, penulis menyarankan guru-guru sentiasa menerangkan dengan jelas dan mengambil serius mengenai pendidikan seksual di sekolah.
Jika guru terus berdalih dan berlapik dalam menerangkan fakta yang benar, ia akan mengelirukan lagi anak itu untuk memahami realiti yang sebenar.
Berpura-pura buta dengan realiti yang berada di depan mata bukanlah pendidikan.
Apabila sekolah mengambil tanggungjawab dalam mendidik kanak-kanak, mereka sebenarnyamengajar kanak-kanak dalam melindungi diri mereka sendiri.
Sebagai masyarakat, kita mestilah bergerak menghapuskan pantang larang yang tidak berasas tentang pendidikan seks manakala guru-guru pula mestilah memberikan pendidikan yang lebih daripada hanya sekadar menyelesaikan silibus akademik.
Husna Abdul Razak adalah pembaca MalaysiaNow.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow